Prehrávala o dva góly. Banská Bystrica otočila stav a zdolala nováčika

Nové Zámky ostávajú aj naďalej posledné.

BRATISLAVA. Hráči Nových Zámkov nezískali v nedeľňajšom domácom zápase 42. kola hokejovej Tipsport Ligy proti vicemajstrovi z Banskej Bystrice ani bod, nováčik súťaže prehral 2:3. Novozámčania zostali na dne tipsportligovej tabuľky. Hokejisti Martina zvíťazili 4:2 nad Liptovským Mikulášom a upevnili si siedmu pozíciu v tabuľke súťaže. Martin v nedeľu dosiahol tretiu výhru za sebou. Liptáci sa pohybujú na hrane postupu do play-off. Hokejisti Dukly Trenčín zvíťazili tesne 2:1 nad Popradom a v tabuľke súťaže poskočili z deviatej na ôsmu priečku. Popradčanom aktuálne patrí piata pozícia a pred duelom v Trenčíne ťahali šnúru štyroch víťazstiev. Hráči Košíc zvíťazili na ľade Zvolena 3:2 po predĺžení a v tabuľke majú náskok dvoch bodov pred dvojicou prenasledovateľov - HK Nitra a HC '05 iClinic Banská Bystrica. Zvolenčania zostali na šiestej priečke. Hokejisti úradujúceho majstra Slovenska HK Nitra triumfovali na ľade Žiliny tesne 4:3, keď predviedli obrat z 0:3. Hráči Nitry triumfovali v druhom zápase za sebou a patrí im tretie miesto v ligovej tabuľke práve pred Žilinčanmi, ktorí prehrali po troch víťazných stretnutiach. Tipsport Liga - 42. kolo: Góly: 9. Pokrivčák (Surovka), 20. Galamboš (R. Varga), 27. R. Varga (Rusina, Galamboš), 44. Korostin (R. Varga, Galamboš) - 21. M. Sukeľ (Kriška, Uram), 39. Lištiak (Makovský, Piatka) Vylúčení: 4:3 na 2 min, presilovky: 1:1, oslabenia: 1:0, rozhodovali: Snášel, Husár - Bednár, Gajan, 1610 divákov Martin: Dzubina - Brňák, Rusina, Pacalaj, Salija, Leško, P. König - R. Varga, Galamboš, Korostin - P. Koyš, Heizer, Rzavský - Surovka, R. Dlouhý, Pokrivčák - Šalka, Jurášek, M. Dvořák Liptovský Mikuláš: Križan - M. Šiška, Makovský, Mezovský, T. Nádašdi, M. Moravčík, Kadlubiak, Kabáč, Oravec - Uhrík, Róbert Huna, Rudolf Huna - M. Uram, M. Sukeľ, Kriška - J. Sukeľ, Cibák, Števuliak - A. Laco, Piatka, Lištiak Pavel Paukovček, tréner Martina: "Opäť sme sa dobre pripravili na súpera. Po celých 60 minút sme podali kolektívny výkon podporený výborným brankárom Dzubinom." Róbert Spišák, tréner Liptovského Mikuláša: "Začali sme dobre, mali sme niekoľko gólových príležitostí. V koncovke sme však boli málo agresívni. Poznačil nás nešťastný prvý gól a potom aj druhý počas našej presilovky. Dvakrát sme sa vrátili do zápasu, ale rýchly gól domácich v úvode tretej tretiny nám zobral psychické sily. Bojovali sme síce až do konca, ale už sme sa strelecky nepresadili." Gól: 34. Brabenec (M. Hudec, Sandgren), 35. Saarinen - 38. Hickmott (Maione), 43. Truchno (Zigo, Kafka), 59. Maione (Truchno) Vylúčení: 6:5 na 2 min, presilovky: 1:2, oslabenia: 0:0, rozhodovali: Adamec, J. Konc - Orolin, Stanzel Nové Zámky: Lundström - V. Čížek, Sandgren, Cardwell, Drtina, Martin Chovan, Mäkinen, Maier, Sucharda - M. Hudec, Brabenec, McParland - M. Paulovič, Kytnár, Saarinen - R. Lelkeš, Čaládi, Lavrovs - J. Tibenský, Dominik Rehák, Fábry Banská Bystrica: Lawson - Wishart, Maione, V. Mihálik, P. Luža, Kubka, I. Ďatelinka, Matuškin, Gründling - Buc, T. Surový, Hickmott - Truchno, Zigo, Kafka - Lamper, Bortňák, Matoušek - Belluš, Tamáši, Hamráček Štefan Mikeš, tréner Nových Zámkov: "Gratulujem súperovi, dal viac gólov ako my a vyhral zápas. Prvú tretinu sme boli radi, že sme ju ustáli, no mali sme tam aj my nejaké šance. Súper bol však v prvej tretine jednoznačne aktívnejší, mal viac z hry a bol častejšie na puku. Zlomom bolo, že hneď po našich zlepených góloch v druhej tretine dal súper gól na 2:1 a zase sme troch zneisteli. Výkon bol však v poriadku. V tretej tretine sme dostali dva góly v oslabení, čo ma samozrejme hnevá. Chalani odviedli dobrý výkon, dreli, urobili všetko, aby po tých Košiciach bodovali. Nehráme zle, do šancí sa vieme dostať, ale strieľať dva góly doma je jednoducho málo. Mali sme možnosti na strelenie tretieho gólu a odskočenie súperovi. Žiaľ, nepodarilo sa to. K rozhodcom sa vyjadrovať nebudem." Vladimír Országh, tréner Banskej Bystrice: "Mali sme dobrý vstup do zápasu, v prvej tretine sme boli aktívnejší, tlačili sme sa do brány a mali sme aj niekoľko dobrých príležitostí. Gól sme nedali, v druhej tretine sa karta otočila, trošku sme upustili z našej hry a domáci ožili. Dva dali rýchle góly z predbránkového priestoru, čo by sa nemalo stávať. My sme aj s troškou šťastia znížili na 2:1. Bolo to pre nás povzbudenie a som rád, že sa nám podarilo zápas otočiť. V tretej tretine to bol vyrovnaný zápas, so šancami na oboch stranách. Sme radi za toto víťazstvo, pretože Zámky hrali veľmi dobre. Bol to otvorený zápas až do konca." Góly: 17. J. Ručkay (Sojčík), 39. M. Hecl (Drgoň, Sádecký) - 45. P. Svitana (Mlynarovič, Štrauch) Vylúčení: 5:5 na 2 min, presilovky a oslabenia: 0:0, rozhodovali: M. Novák - Junek, Krajčík, 2005 divákov Trenčín: Volden - Bohunický, E. Bagin, Holenda, Cebák, Hatala, Drgoň, Pavúk, Misenev - R. Tománek, Bulík, Marcel Hossa - J. Ručkay, J. Švec, Sojčík - Bezúch, Šimun, J. Gašparovič - Denis Hudec, Sádecký, M. Hecl Poprad: Šúrek - Š. Fabian, Guľajev, Dinda, R. Suchý, Ježek, Krempaský, Chaloupka, Postnikov - L. Hvila, Zagrapan, Lichanec - Matúš Paločko, T. Troliga, Kroták - Henderson, Murček, D. Bondra - Štrauch, Mlynarovič, P. Svitana Ján Kobezda tréner Trenčína: "Neodohrali sme ideálny zápas, na prvú tretinu sa ešte dalo ako tak pozerať, ale potom prvých desať minút v druhej časti sme hrali priam otrasne. Po individuálnych chybách sme dostali súpera na koňa a hoci sme tam mali i čisté šance, využili sme iba jednu. Vďaka však i za ňu. Tretia tretina bola len o našom bránení, nemali sme viac síl na to, aby sme podržali puk a potrápili Poprad. Chalanov chválim za bojovnosť a, samozrejme, brankára za výkon. Hokej bol ďaleko od ideálneho, ale tešíme sa bodom, ktoré potrebujeme." Marcel Ozimák, Popradu: "Prvú tretinu sme nezačali dobre. Po vlastnej chybe v obrannom pásme sme pykali, a hoci sme sa v druhej časti snažili zlepšiť hru, prehrávali sme po nej 2:0. Snažili sme sa urobiť niečo s výsledkom, chlapci zabojovali, tretia tretina bola celá v našej réžii. Mali sme tam síce tlak, ale nenašli sme recept na domáceho brankára. Prekonali sme ho len raz a to nás stálo zisk akéhokoľvek bodu. Súperovi gratulujem, dnes sa nepozerá na to aká je hra, ale na to, kto získa body." Góly: 40. L. Novák (Zuzin, Puliš), 41. Majdan (Valenta) - 1. Boltun (Jankovič, L. Nagy), 59. Suja (J. Vašíček), 63. E. Šedivý Vylúčení: 6:4 na 2 min, navyše: 27. Klhůfek (Zvolen) 5+DKZ za faul kolenom, presilovky a oslabenia: 0:0, rozhodovali: Štefik, Fridrich - Výleta, Rojík, 1095 divákov Zvolen: S. Baroš - D. Krejči, M. Novák, T. Valenta, Hraško, Plechanov, M. Ivan, Andersons, J. Homer - Šišovský, Puliš, Zuzin - J. Majdan, L. Jurík, Klhůfek - Jurák, V. Fekiač, L. Novák - Habšuda, Iždinský, Dubeň Košice: Habal - Deyl, M. Dudáš, Jankovič, Matejka, Šmach, J. Vašíček, Koch - L. Nagy, Boltun, Tibor Varga - Jenčík, Suja, Bicek - P. Bartoš, T. Klíma, J. Milý - E. Šedivý, Vrábeľ, Šoltés Milan Staš, tréner Zvolena: "Vzhľadom na stav v kádri, veľa zranených a chorých, sme zvolili v prvej tretine opatrnejšiu taktiku. Prehrávali sme rýchlo, našťastie vyrovnali, v druhej tretine nás naštartovali oslabenia, respektíve vylúčenia. Zvýšili sme agresivitu, lepšie korčuľovali a dostali sme sa do zápasu. Po takomto vývoji sa nám bod máli." Rostislav Čada, tréner Košíc: "Aj keď sme zvíťazili, nemôžeme byť spokojní s obrannou činnosťou. Presilovky sme hrali zložito a pomaly proti dobre organizovanej obrane súpera. Držala nás v hre bojovnosť a disciplína podporená dobrým výkonom brankára Habala, čo nám nakoniec vynieslo dva body." Góly: 21. R. Hruška (Marek Hovorka, Juraško), 21. J. Jurík (Š. Novotný, Húževka), 24. R. Konečný (Holovič) - 29. H. Ručkay (Korím, Krištof), 30. Milam (L. Paukovček, H. Ručkay), 31. H. Ručkay (Blackwater, Meland), 56. L. Paukovček (Cope, Timotej Šille) Vylúčení: 5:8 na 2 min, navyše: 25. Švihálek - 25. Mezei (obaja 5+DKZ za bitku), 25. Cope 10 min za bitku, presilovky: 1:0, oslabenia: 0:0, rozhodovali: Goga, Jonák - Vyšný, Synek, 1402 divákov Žilina: T. Tomek - Juraško, D. Brejčák, Denis Rehák, Gutwald, M. Grman, Macejko, Mendrej, Prokop - Marek Hovorka, R. Hruška, L. Handlovský - Š. Novotný, Húževka, J. Jurík - Stupka, Holovič, R. Konečný - Švihálek, Ondruš, Matis Nitra: Hartzell - Ordzovenský, Milam, Mezei, Pupák, M. Versteeg, Meland, Piačka, Korím - M. Tvrdoň, Marek Slovák, Blackwater - Kutálek, Krištof, H. Ručkay - Bajtek, J. Štefanka, Macík - Timotej Šille, L. Paukovček, Cope Milan Jančuška, tréner Žiliny: "Po oťukávacej prvej tretine sme sa ujali vedenia 3:0, no po úmyselne vyprovokovanej bitke sme veľmi zle zareagovali. Namiesto toho, aby sme v presilovke dali štvrtý gól a rozhodli, zahrali sme ju veľmi zle. Následne sme inkasovali tri góly a aj keď som vzal oddychový čas za stavu 3:2, nepomohlo to. Prehrávali sme osobné súboje, Nitra z toho ťažila a štvrtý gól sme dostali po hrubej individuálnej chybe. Body nám pretiekli pomedzi prsty, myslím, že takto rozbehnutý zápas musíme zvládnuť." Andrej Kmeč, tréner Nitry: "Bol to dobrý zápas, ktorý mal všetko, čo mal mať. Jediné, čo nemal mať, bol náš úsek v druhej tretine, kedy sme inkasovali tri góly, ale výbornou hrou sme výsledok otočili a som rád, že sme na ľade Žiliny získali tri body."


PODCAST ROZHOVORY ZKHAlojz Hlina: Do nenávisti voči homosexuálom sa nedám vtiahnuť

"Polícia ma vypočula ako predsedu KDH asi pred polrokom, v súvislosti s kauzou Gorila. Ja deklarujem aj tu, že budeme absolútne súčinní, aj čo sa účtovníctva strany z toho obdobia týka," hovorí predseda KDH Alojz Hlina o tom, že bývalý predseda strany Pavol Hrušovský sa spomína v Gorile aj v súvislosti s miliónovými úplatkami. "Ak by sme aj našli nejaké čierne účtovníctvo z minulosti, práveže ja som taký, že by som to odovzdal polícii," dodáva. Ako sa pozerá na to, že Slovensko výrazne kleslo v akceptácii homosexuálov? Prečo sa posledné týždne KDH háda s Igorom Matovičom? Vypočujte si rozhovor Zuzany Kovačič Hanzelovej s predsedom KDH Alojzom Hlinom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Telesná výchova je podcast o svete športu aj pre nešportovcov. Vždy v piatok, so Samom Marecom a Mariánom Psárom. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Búrka Xavier pustošila Nemecko, vyžiadala si už sedem životov

BERLÍN. Najmenej sedem mŕtvych a niekoľko zranených si vo štvrtok vyžiadala búrka Xavier sprevádzaná silným vetrom a dažďom na severe a severovýchode Nemecka. Nemecké železnice úplne zastavili dopravu v niekoľkých spolkových krajinách. Uzavretá je aj železnica medzi severom krajiny a Berlínom, kde nefungovala ani prímestská dráha. Búrka Xavier sa prehnala cez sever a východ Nemecka a v neskorých večerných hodinách sa presunula nad Česko a Poľsko. Búrka postihla predovšetkým vodičov áut, na ktorých spadli stromy alebo konáre. V hamburskej štvrti Horn spadol na idúce auto strom a o život v ňom prišla jedna žena. Druhá utrpela zranenia a bola prevezená do nemocnice. Neďaleko obce Neu-Karstadt v spolkovej krajine Meklenbursko-Predné Pomoransko zabil padajúci strom vodiča kamiónu. Štyri obete si vyžiadalo vyčíňanie živlu v Brandenbursku. Všetci zahynuli v autách, na ktoré spadli časti stromov. Jednu vodičku zabila zlomená vetva v berlínskej štvrti Tegel. Záchranári z hlavného mesta hlásia aj niekoľko zranených padajúcimi vetvami. Vo vážnom stave odviezla sanitka do nemocnice ženu v Brémach. Búrka ochromila železničnú dopravu v Šlezvicku-Holštajnsku, Dolnom Sasku, Brémach a Meklenbursku-Predpomoransku. Problémy na trati nastali tiež v Sasku-Anhaltsku, Brandenbursku a v širokom okolí saského Lipska. Po železnici sa cestujúci nedostanú napríklad na vyťažených trasách z Hamburgu a Hannoveru do Berlína. V dvoch najväčších nemeckých mestách - Berlíne a Hamburgu - búrka načas zastavila aj mestskú dopravu. Dopravu na železnici na severe a severovýchode krajiny železničiari zastavili až do odvolania predovšetkým kvôli stromom, ktoré popadali na koľaje či vedenie. Kedy bude prevádzka obnovená, nie je jasné, hovorkyňa spoločnosti uviedla, že pravdepodobne okolo ôsmej večer. Podľa nej teraz zamestnanci železníc zisťujú, či sú trate prejazdné. Hasiči v takmer dvojmiliónovom Hamburgu vyzvali popoludní obyvateľov, aby nevychádzali na ulice. "Varovanie pre Hamburg. Nezdržujte sa v súčasnosti na voľnom priestranstve, zostaňte v chránených priestoroch," uviedli hasiči na twitteri. Po niekoľkých hodinách varovanie odvolali. Kvôli nepriaznivému počasiu tam však hasiči zasahovali viac ako 900-krát. Búrka postihla tiež letisko v Hamburgu, Hannoveri a Brémach, kde lietadlám skomplikovala pristávanie. Letiská v Hannoveri a Brémach zrušili niekoľko letov. Berlínske letiská Tegel a Schönefeld dočasne zastavili odbavovanie cestujúcich, večer ho ale obnovili. Cestujúci, ktorí do nemeckej metropoly prileteli, museli zostať z bezpečnostných dôvodov určitú dobu v lietadlách. "Môže dochádzať k meškaniam," varoval večer hovorca letísk. Z bezpečnostných dôvodov vo štvrtok už o 14:00 hodine zavreli svoje brány obe berlínske zoologické záhrady. Padajúce konáre a stromy by podľa nich mohli ohroziť návštevníkov i zvieratá. Z rovnakého dôvodu nefungovala sieť prímestských vlakov, ktorá je pre dopravu v nemeckom hlavnom meste kľúčová. Berlínski hasiči hlásili zatiaľ sedemsto zásahov. Búrka Xavier priniesla na sever Nemecka prudký dážď, silný vietor a nízke teploty. Na hore Brocken v pohorí Harz namerali vietor s rýchlosťou až 180 kilometrov za hodinu. V nasledujúcich dňoch by do Nemecka mal začať prúdiť polárny vzduch.


AKTUALIZOVANÉ O 18:30Radičová sa ceny od konšpiračného združenia zriekla, Kukan si to rozmyslí

Zlatý Biatec za rok 2012 jej udelilo Neformálne ekonomické fórum Hospodársky klub.

BRATISLAVA. Bývalá slovenská premiérka Iveta Radičová sa oficiálne zriekla ocenenia Zlatý Biatec, ktoré dostala od združenia Neformálne ekonomické fórum Hospodársky klub. Informovalo o tom Centrum pre otvorenú politiku. Dôvodom je vyhlásenie klubu k migrácii, ktoré je plné konšpiračných teórií. „Je neprijateľné, aby sa pod takúto zmes obsahových absurdít, mäteže faktov a posplietaných nelogických, kvázisúvislostí ktokoľvek podpísal,“ povedala Radičová. Vyhlásenie podpísal aj prezident Policajného zboru Tibor Gašpar. Predvolal si ho preto aj prezident Andrej Kiska. Cena sa odovzdáva od roku 1992 a v minulosti šlo o prestížnu anketu, ktorú spravodajsky pokrývali printové médiá aj televízie. Dnes už záujem o ňu upadá a správy o ocenených zverejňujú len spravodajské agentúry. Ocenenie dostalo už viac ako 250 ľudí. Patrí medzi nich napríklad Róbert Bezák, Radoslav Procházka či Milan Šikula, riaditeľ Ekonomického ústavu SAV. Niektorí si cenu s vďakou prevzali, iní ju úplne odignorovali. Eduard Kukan, ktorý si cenu prevzal v roku 2001, hovorí, že vtedy v tom nevidel problém. „Vtedy som nemal pocit, že by sa činnosť tohto klubu vyvíjala nejakým podozrivým smerom,“ povedal Kukan. Dodal, že kauzu okolo Gašpara a konšpirácií sleduje, ale dokument klubu zatiaľ nečítal, pretože bol v Bruseli. „Prečítam si to a potom sa rozhodnem, čo budem so svojim Zlatým Biatecom robiť,“ povedal Kukan. Za svoje podnikateľské úspechy Biatec získala aj Lýdia Eckhardt v roku 1996, ktorá kauzu nesleduje a cenu sa vrátiť nechystá. „Veľmi si vážim toto ocenenie a že si ma vtedy vybrali,“ povedala Eckhardt. Ocenenie dostal aj samotný Tibor Gašpar či šéf SNS Andrej Danko, ktorý sa od klubu dištancoval. Hospodársky klub odovzdáva ocenenia aj zahraničným osobnostiam. Tradične v anketách viedol napríklad ruský prezident Vladimír Putin. Ten začal dominovať aj nedávno vzniknutej kategórii Svetová osobnosť mieru a bezpečnosti. Spolu s ním sa vysoko umiestňoval aj čínsky prezident Si Ťin-pching. Obe krajiny pritom okupujú územia okolitých krajín. Paradoxne sa v roku 2012 laureátkou stala aj nemecká kancelárka Angela Merkelová „za neúnavnú snahu o trvácnosť Európskej únie, o pevnosť eurozóny a o pokračovanie celoeurópskej integrácie“. Dnes Merkelovú v konšpiračnom vyhlásení klub kritizuje. „Už dnes však pociťujú vaši občania peklo vašich rozhodnutí,“ píše sa v texte.


RIJÁD. Saudská Arábia sa ako prvá arabská krajina stane členom Finančnej akčnej skupiny (FATF), ktorá je najdôležitejšou globálnou organizáciou bojujúcou proti praniu špinavých peňazí a financovaniu terorizmu. FATF po rozsiahlych previerkach udelila Saudskej Arábii úplné členstvo. Krajina je od roka 2015 pozorovateľským členom. Saudskoarabský finančný úrad uviedol, že prijatie do FATF vytvorí väčšiu geografickú rovnováhu medzi jednotlivými členskými štátmi. Európska komisia pritom vo februári tohto roka vyčítala Saudskej Arábii a ďalším krajinám, že nie sú dostatočne angažované v boji proti praniu špinavých peňazí a financovaniu terorizmu.


Minimálny dôchodok môže mať aj dôchodca žijúci v zahraničí

V minulom roku smerovali dôchodky najmä do Česka, Nemecka a Rakúska.

BRATISLAVA. Ak poberateľ dôchodku žijúci v zahraničí splní zákonom stanovené podmienky, má nárok na minimálny dôchodok rovnako ako poberateľ dôchodku žijúci na území Slovenskej republiky. Podmienkou však je, že takémuto poberateľovi Sociálna poisťovňa vypláca starobný dôchodok alebo invalidný dôchodok po dovŕšení dôchodkového veku a zároveň spĺňa všetky zákonné podmienky nároku na minimálny dôchodok. Okrem iných podmienok musí poisťovňa pri nároku na minimálny dôchodok brať do úvahy všetky dôchodkové príjmy poberateľa, teda aj to, či poberá dôchodok zo zahraničia. "Ak teda poisťovňa vyráta žiadateľovi o starobný dôchodok nízku sumu dôchodku, automaticky, bez jeho osobitnej žiadosti mu v prípade, že počas aktívneho pracovného života získal najmenej 30 rokov tzv. kvalifikovaného obdobia dôchodkového poistenia, dorovná jeho nižší dôchodok do výšky stanoveného minimálneho dôchodku. Bude teda dostávať pre neho výhodnejšiu, vyššiu sumu dôchodku," informuje Peter Višváder, hovorca poisťovne. V tomto roku predstavuje najmenší minimálny dôchodok pri 30 rokoch kvalifikovaného obdobia výšku 278,90 eura. Suma minimálneho dôchodku sa pritom zvyšuje v závislosti od počtu rokov kvalifikovaného obdobia, teda čím je ich viac, tým vyšší je aj minimálny dôchodok. Napr. pri 45 rokoch kvalifikovaného obdobia to je 352,80 eura. V roku 2018 Sociálna poisťovňa najviac dôchodkových dávok vyplácaných do zahraničia zasielala do krajín Európskej únie a Európskeho hospodárskeho priestoru - bolo ich 285 103. Najviac dôchodkov z tohto počtu pritom smerovalo do Českej republiky (144 366), Nemecka (39 355) a Rakúska (28 238).


Kližan si v rebríčku výrazne pohorší, bude až v ôsmej desiatke sveta

Slovenský tenista príde o päťsto bodov za vlaňajší triumf v Rotterdame.

BRATISLAVA. Hrozilo mu, že jeho štvrťfinálovým súperom na turnaji v Sofii bude nasadená jednotka a ôsmy hráč sveta Dominic Thiem. Rakúsky tenista ale v osemfinálovom druhom kole prekvapivo podľahol 87. hráčovi sveta Nikolozovi Basilašvilimu z Gruzínska 4:6, 4:6. Slovenský tenista Martin Kližan bol preto vo štvrťfinále favoritom súboja. A potvrdzoval to hneď od úvodu. Prvý set vyhral 6:0, keď ani raz nečelil brejkbalu súpera. Kližanovi sa dovtedy v kariére nestalo, aby prehral zápas, v ktorom získal prvý set pomerom 6:0, informuje tenisovysvet.sk. Gruzínsky tenista ale získal druhý aj tretí set pomerom 6:3 a postúpil do semifinále. Kližan za svoj postup do štvrťfinále získal 45 bodov do svetového rebríčka, no paradoxne sa v ňom k 13. februáru prepadne zo súčasnej 36. pozície až do ôsmej svetovej desiatky. Odpočíta sa mu totiž 500 bodov za vlaňajší triumf v Rotterdame. Ten je síce v prebiehajúcej sezóne na programe už budúci týždeň, ale vlani sa konal v dňoch 8. – 14. február. V live rebríčku je Kližan momentálne na 73. mieste.


Real Madrid si požičia viac ako pol miliardy. Ide opravovať štadión

MADRID. Španielsky futbalový veľkoklub Real Madrid potvrdil zabezpečenie financovania prestavby Štadióna Santiaga Bernabeua. Zdroje by mal mal získať od amerických bánk J. P. Morgan a Bank of America Merrill Lynch v spolupráci so španielskou Banco Santander a francúzskou Societe Generale. Celková hodnota pôžičky je 575 miliónov eur. Vedenie Realu uplynulý týždeň ohlásilo projekt rekonštrukcie 72-ročného domovského stánku. Ten by mal byť vylepšený aj o zaťahovaciu strechu a 360-stupňovú obrazovku. Informáciu priniesla agentúra AP.


Nemecko v OSN vyzvalo Irán, aby rokoval s USA a nekládol si podmienky

Nemecký minister Maas vystúpil na Valnom zhromaždení OSN.

NEW YORK. Nemecký minister zahraničných vecí Heiko Maas opätovne vyzval Irán, aby nadviazal rokovania so Spojenými štátmi o zmiernení napätia vo vzájomných vzťahoch, a to bez kladenia predbežných podmienok. Urobil tak v prejave na pôde Valného zhromaždenia Organizácie Spojených národov (VZ OSN) v New Yorku, informovala vo štvrtok tlačová agentúra DPA. "Jedinou cestou k uvoľneniu napätia sú rokovania medzi Spojenými štátmi a Iránom. Je to však možné len vtedy, ak nie sú kladené nerealistické podmienky pre takýto dialóg," povedal Maas v stredu večer newyorského času. Iránsky prezident Hasan Rúhání, ktorý vystúpil na zasadnutí VZ OSN takisto v stredu, vylúčil možnosť rokovaní so Spojenými štátmi, kým nezrušia svoje sankcie proti Iránu. "Nebudeme vyjednávať s nepriateľom, ktorý sa pokúša položiť Irán na kolená pomocou zbraní chudoby, nátlaku a sankcií," povedal v newyorskom sídle svetovej organizácie. Trump naproti tomu dával najavo, že je v zásade ochotný viesť rokovania s Iránom. Spojené štáty vlani odstúpili od medzinárodnej dohody o obmedzení iránskeho jadrového programu a v súčasnosti uplatňujú voči tejto znepriatelenej krajine politiku "maximálneho nátlaku". Napätie v americko-iránskych vzťahoch v uplynulých mesiacoch sústavne stúpalo, až prerástlo do nebezpečenstva vojny, pripomenula DPA. Nemecká kancelárka Angela Merkelová ešte v utorok odmietla požiadavku Iránu, aby priamym rokovaniam so Spojenými štátmi a inými krajinami predchádzalo zrušenie sankcií. V New Yorku predtým absolvovala stretnutia s Rúháním i jeho americkým náprotivkom Donaldom Trumpom. Maas sa vo svojom prejave zasadzoval za medzinárodnú spoluprácu namiesto samostatného postupu jednotlivých krajín. Upozornil, že nijakú zo súčasných otázok, od ktorých závisí budúcnosť, nemôže vyriešiť jediná krajina. "Na globalizáciu, digitalizáciu, migráciu alebo človekom spôsobenú zmenu klímy nájdeme len spoločné odpovede," vyjadril sa v rozprave VZ OSN, čím podľa DPA kontroval rečníkom ako Trump, Rúhání alebo brazílsky prezident Jair Bolsonaro.


Podrobnosti o modernizovanej Fabii sú známe, dieselové motory v ponuke končia

Škrabkou na ľad vo veku palivovej nádrže si po novom môže vodič zmerať aj hĺbku dezénu pneumatiky.

MLADÁ BOLESLAV. Po troch rokoch prišiel čas na facelift tretej generácie Škody Fabia. Výraznejšie zmeny sa dizajnu nakoniec nedotkli, napriek tomu je nová predná maska aj zadné svetlá a nárazníky. Zaujímavejšia je bohatšia výbava a nové Simply Clever riešenia. Premiérovo sa vynovená Fabia ukáže na jarnom autosalóne v Ženeve. Škoda pre odprezentovanie zmien vo Fabii vytvorila video v štýle populárnych Youtube vlogov s komentovaným rozbaľovaním nových produktov. Príchod nového meracieho cyklu WLTP znamená pre automobilky koniec viacerých motorov. Pre Fabiu je to koniec dieselových motorov TDI. Ostane už len štvorica benzínových trojvalcov s objemom 1,0 litra. Dvojica slabších motorov MPI s nepriamym vstrekovaním paliva má výkon 60 alebo 75 koní. Silnejšia turbo dvojica TSI s priamym vstrekovaním ponúka výkon 95 alebo 110 koní. Najvýkonnejší variant môže byť kombinovaný so sedemstupňovou automatickou prevodovkou DSG. Oba TSI motory sú po novom vybavené filtrom pevných častíc. Zmeny nie sú veľké, ale poteší lepšia výbava. Vynovená Fabia napríklad dostala niekoľko nových asistenčných systémov. Pribudla funkcia sledovania mŕtveho uhlu v spätných zrkadlách, ktorú ale dnes ponúka už aj Dacia. Praktický je systém Rear Traffic Alert s varovaním pred kolíziou pri cúvaní a novinkou vo výbave je aj automatické prepínanie svetiel z diaľkových na stretávacie pri detekcii protiidúceho auta. Mediálny systém Swing dostal väčšiu 6,5-palcovú obrazovku a k dispozícii budú aj mobilné služby aplikácie Škoda Connect. V prípade navigačného systému sa zobrazí aktuálna dopravná situácia na cestách. Nechýba ani konektivita Apple CarPlay či Android Auto. Pre Škodu sú typické Simply Clever riešenia, hoci faceliftovaná Fabia zásadnejšími zlepšovákmi nepochváli. Najväčším je pridanie USB portov pre cestujúcich vzadu. Ostatné sú už skôr detailmi, napríklad škrabka na ľad s možnosťou merania hĺbky dezénu. V kufri je novinkou vyberateľná LED baterka a obojstranná rohož, ktorá je z jednej strany gumená a z druhej potiahnutá kobercom.


‘Moslimovia majú veľa detí, aby ovládli Európu’ je hoax

Vyššia pôrodnosť má byť sofistikovaný spôsob, ako šíriť svoje názory. V skutočností súvisí skôr s chudobou.

Moslimovia cielenie plodia viac detí, aby ovládli Európu či svet tým, že ich civilizácia bude početnejšia ak ostatné. Jeden z rozšírených mýtov naznačuje, že väčšie množstvo detí v rodine je cielený spôsob, akým chcú moslimovia (či iné skupiny obyvateľstva) presadiť svoje názory či spôsob života v Európe. O prečíslení moslimami hovoril nedávno aj Arcibiskup Stanislav Zvolenský na konferencii Náboženstvo a migrácia. Zo zistení sociológov však vyplýva, že pôrodnosť nie je až tak naviazaná na kultúru, ale skôr na ekonomickú vyspelosť krajiny. Čím vyspelejšia krajina, tým menej ľudí túži po početnej rodine. Napríklad Saudská Arábia je absolutistická islamská monarchia, ktorá má v práve implementované právo šaría. Napriek tomu v nej tamojší experti riešia, ako zastaviť klesajúcu pôrodnosť, ktorá sa znížila medzi rokmi 2004 až 2014 z 3,6 na 2,8 detí na jednu ženu. Dôvodom je, že krajina patrí medzi najbohatšie krajiny na svete, mladí sa ľudia sústredia najprv na štúdium, potom na kariéru a rodinu zakladajú až neskôr. Rovnako to platí aj pre krajiny v Európe. Najvýraznejším argumentom proti tvrdeniu, že islam vedie k vysokej pôrodnosti, je situácia v Iráne. Ten mal v roku 2015 rovnakú pôrodnosť ako USA a nižšiu ako Francúzsko. http://charlessizemore.com/iran-now-lower-birthrate-france-heres-takeaway/ Miestni sociológovia to vysvetľujú výrazným zvýšením životnej úrovne a neochotou mladých ľudí vstupovať do manželstva. Mladí Iránčania si jednoducho chcú užívať výdobytky moderného sveta a nemyslia na rodinu. Najviac detí sa v súčasnosti rodí v chudobných častiach Afriky. Je pravdou, že počet moslimov v Európe v súčasnosti stúpa - a to aj vďaka ich nadpriemernej pôrodnosti. Moslimovia však svoje rodinné zvyky po príchode do Európy menia. Štúdia ukazujú, že každá ďalšia generácia potomkov migrantov rodí menej detí ako ich rodičia. Odhady pred utečeneckou krízou hovorili, že pôrodnosť moslimov bude totožná z majoritou niekedy okolo roku 2050.


Bola vonku so psami a zmizla. Po jedenástich dňoch našli zrejme jej mŕtve telo

Miroslava Sojáková pracovala na marketingovom oddelení bratislavskej zoo.

BRATISLAVA. Telo nezvestnej zoologičky Miroslavy Sojákovej (+45), ktorá zmizla na Troch kráľov, zrejme našli policajti v stredu doobeda pri Devínskom jazere. "Telo ženy bez známok života našli krátko po pol jedenástej doobeda. S najväčšou pravdepodobnosťou ide o nezvestnú Bratislavčanku," uviedla bratislavská policajná hovorkyňa Lucia Miháliková. Totožnosť ženy ešte nebola oficiálne potvrdená, dodáva. Ohliadajúci lekár na mieste podľa Mihálikovej nevylúčil ani nepotvrdil cudzie zavinenie a na zistenie presnej príčiny smrti ženy odporučil vykonať pitvu. Ženu svedkovia naposledy videli v piatok 5. januára pri Devínskom jazere. V obľúbenej bratislavskej lokalite bola na prechádzke so sedemnástimi psami. Na druhý deň si viacerí ľudia všimli, že zvieratá uviazli na neďalekom ostrovčeku, pričom nikto pri nich nebol. Následne polícia našla na mieste len jej auto, časť oblečenia, doklady a mobilný telefón. Nezvestná žena desať rokov pracovala na marketingovom oddelení v bratislavskej zoo. Telo Sojákovej polícia v spolupráci s hasičmi a záchranármi hľadala 11 dní. Ešte dlhšie, vyše troch týždňov v roku 2016 trvalo, kým sa im podarilo nájsť telo známeho ekonóma Martina Filka (+35). Šéf Inštitútu finančnej politiky a hlavný ekonóm ministerstva financií sa s kamarátom prevrátil na Dunaji na kanoe na Veľkonočný pondelok 28. marca. K nehode došlo pri kanoistickom klube v Bratislave v smere od Prístavného mosta k Slovnaftu. Kým Filkov kamarát sa zachránil, telo ekonóma našli o 23 dní pri obci Dobrohošť v okrese Dunajská Streda. Jedným z najznámejších Filkových počinov bolo stanovenie ceny liekov na Slovensku. Ich cena nesmie byť vyššia ako priemer troch najnižších v Európskej únii.


Polícia uzavrela ulicu v Salisbury po tom, ako tam mužovi prišlo zle

Ulica sa nachádza neďaleko reštaurácie, kde sa zdržiaval Skripaľ.

LONDÝN. Britská polícia uzavrela vo štvrtok ulicu v meste Salisbury po tom, ako tam istému tridsiatnikovi prišlo nevoľno. Ulica Castle Street sa nachádza neďaleko reštaurácie Zizzi, kde sa zdržiaval bývalý ruský špión Sergej Skripaľ so svojou dcérou krátko pred tým, ako sa im v marci zhoršil zdravotný stav. Skripaľovcov onedlho nato našli v bezvedomí na lavičke v centre mesta. Britské úrady tvrdia, že boli otrávení nervovoparalytickou látkou novičok, ktorú v 70. a 80. rokoch vyvinuli v bývalom Sovietskom zväze. Svedkovia uviedli, že daný muž je "miestny bezdomovec", informoval spravodajský portál stanice BBC. "Zatiaľ nič nenasvedčuje tomu, že je ohrozená širšia verejnosť. Vzhľadom na incidenty, ktoré sa odohrali tu v Salisbury a neďalekom meste Amesbury, sme však pristúpili k prísnym preventívnym opatreniam. Nechceme, aby ľudia podliehali panike, ale dúfame, že rozumiete dôvodom tohto konania," uviedla miesta polícia. Prípad sa stal krátko po tom, ako sa minulý týždeň novičkom otrávili v Amesbury muž a žena. Otrávená žena, ktorú polícia identifikovala ako 44-ročnú Dawn Sturgessovú, medzičasom v nemocnici otrave podľahla. Jej 45-ročný partner Charlie Rowley je naďalej hospitalizovaný, ale je už v stabilizovanom stave. Polícia zatiaľ nevie, či tento prípad súvisí s otravou Skripaľa a jeho dcéry. Z otravy Skripaľovcov obviňuje Británia Moskvu, ktorá akúkoľvek spojitosť s prípadom odmieta.


Pravidlá, systém a formát MS v hokeji 2019 na Slovensku (Bratislava, Košice)

Pravidlá MS 2019

História MS v hokeji

Úspechy Slovenska

Slovenské legendy

Ako kúpiť lístky

Dejiská a štadióny

Rebríček IIHF

Online a TV vysielanie

Maskot Macejko

Dresy krajín

Na MS v hokeji 2019 na Slovensku v mestách Bratislava a Košice sa zúčastňuje šestnásť krajín, ktoré sú rozdelené do dvoch osemčlenných skupín. V základnej skupine odohrá každý s každým jeden zápas. Každá krajina tak v skupine absolvuje sedem stretnutí. Prvé štyri tímy z oboch skupín postúpia do štvrťfinále, pričom krajina na prvej pozícii bude čeliť mužstvu na štvrtej z druhej skupiny a druhý nastúpi proti tretiemu z druhej skupiny (1A - 4B, 2A - 3B, 3A - 2B, 4A - 1B). Víťazi štvrťfinále postúpia do semifinále. Úspešní semifinalisti idú do finále, zdolané mužstvá si zahrajú o bronz. Mužstvá, ktoré obsadia v oboch skupinách posledné miesto, automaticky zostúpia do nižšej kategórie (1A-divízie). Na MS v hokeji 2020 vo Švajčiarsku ich nahradia postupujúce tímy z 1A-divízie. Výnimkou je ak sa na poslednom mieste v B-skupine umiestni Švajčiarsko. Ako organizátor budúcoročných MS nemôže zostúpiť do nižšej divízie. Do nej v tom prípade pôjde tím, ktorý v konečnom hodnotení MS v hokeji 2019 obsadí štrnástu pozíciu. 3 body – mužstvo, ktoré vyhrá zápas v riadnom hracom čase. 2 body – mužstvo, ktoré vyhrá zápas po predĺžení alebo po samostatných nájazdoch. 1 bod – mužstvo, ktoré prehrá zápas po predĺžení alebo po samostatných nájazdoch. 0 bodov – mužstvo, ktoré prehrá zápas v riadnom hracom čase. Ak po odohraní všetkých duelov v skupine budú mať totožný počet bodov dva tímy, o postavení v skupine rozhodne vzájomný duel. Ak po odohraní všetkých duelov v skupine budú mať totožný počet bodov tri a viac tímov, vytvorí sa minitabuľka zložená z týchto tímov a podľa pravidiel o postavení rozhodnú tieto kritériá: ZÁKLADNÁ SKUPINA Ak sa duel v skupine skončí v riadnom hracom čase nerozhodne, nasleduje päťminútové predĺženie, pričom platí pravidlo o tzv. rýchlej smrti. Znamená to, že tím, ktorý strelí gól, je víťazom stretnutia. Predĺženie v skupinách sa hrá formátom traja proti trom + brankári. Ak v predĺžení gól nepadne, o víťazovi stretnutia rozhodnú samostatné nájazdy. Pravidlá MS v hokeji 2019 určujú, že sa v nich na oboch stranách predstavia piati rôzni hráči, pričom nájazdy pôjdu obe mužstvá striedavo. Ak by nebolo rozhodnuté ani po prvých piatich nájazdových sériách, bude sa pokračovať ďalej v opačnom poradí už po jednej sérii. V každej z nasledujúcich sérií môže byť exekútorom samostatného nájazdu ten istý hráč. Série budú pokračovať až do momentu, kým jeden tím nevyhrá. Exekútorom nájazdu nemôže byť hráč, ktorého trest z predĺženia nevypršal (ostane na trestnej lavici), ani hráč, ktorý dostal trest do konca stretnutia. Oba tímy môžu meniť brankárov po každom nájazde. ŠTVRŤFINÁLE, SEMIFINÁLE A ZÁPAS O BRONZ Ak sa duel vo štvrťfinále, semifinále alebo v dueli o bronz skončí v riadnom hracom čase nerozhodne, bude nasledovať desaťminútové predlženie, pričom platí pravidlo o tzv. rýchlej smrti (mužstvo, ktoré strelí gól, je víťazom). Predĺženie v týchto stretnutiach sa hrá formátom traja proti trom + brankári. Ak v predĺžení gól nepadne, o víťazovi stretnutia rozhodnú samostatné nájazdy. V nich sa na oboch stranách predstavia piati rôzni hráči, pričom nájazdy pôjdu obe mužstvá striedavo. Ak by nebolo rozhodnuté ani po prvých piatich nájazdových sériách, bude sa pokračovať ďalej v opačnom poradí už po jednej sérii. V každej z nasledujúcich sérií môže byť exekútorom samostatného nájazdu ten istý hráč. Série budú pokračovať až do momentu, kým jeden tím nevyhrá. Exekútorom nájazdu nemôže byť hráč, ktorého trest z predĺženia nevypršal (ostane na trestnej lavici), ani hráč, ktorý dostal trest do konca stretnutia. Oba tímy môžu meniť brankárov po každom nájazde. FINÁLE MS V HOKEJI Ak sa finálový duel MS v hokeji 2019 skončí v riadnom hracom čase nerozhodne, budú nasledovať dvadsaťminútové predlženia, pričom sa bude hrať až dovtedy, kým jeden z tímov nestrelí gól. Predĺženie v týchto dueloch sa hrá formátom traja proti trom + brankári. O prvých štyroch tímoch rozhodne finálový duel a stretnutie o tretie miesto. O poradí tímov, ktoré vypadnú vo štvrťfinále, nepostúpia do vyraďovacej fázy alebo obsadia poslednú priečku v skupinách a tým pádom zostúpia do nižšej kategórie, rozhodnú podľa pravidiel tieto kritériá: Je zostavený podľa umiestnenia mužstiev na posledných štyroch majstrovstvách sveta v hokeji všetkých divízií a umiestnenia na posledných zimných olympijských hrách (vrátane kvalifikácie na ne).


AKTUALIZOVANÉ 16:50Nemecká kancelárka Angela Merkelová sa bude uchádzať o štvrtý mandát

Nemecko čakajú všeobecné voľby v septembri 2017.

BERLÍN. Nemecká kancelárka Angela Merkelová sa bude v budúcoročných všeobecných voľbách uchádzať o štvrté funkčné obdobie v úrade. Informovala o tom v nedeľu agentúra DPA s odvolaním sa na stranícke zdroje z Kresťanskodemokratickej únie Nemecka (CDU), na čele ktorej Merkelová stojí. Očakáva sa, že 62-ročná Merkelová svoje rozhodnutie uchádzať sa o štvrtý mandát v úrade oficiálne oznámi ešte v priebehu nedele v berlínskom ústredí CDU. Ak by kancelárka zvíťazila a odslúžila by celé ďalšie štvorročné obdobie v úrade, vyrovnala by povojnový rekord bývalého nemeckého kancelára Helmuta Kohla, jej niekdajšieho mentora, ktorý na tomto poste zotrval 16 rokov. Všeobecné voľby v Nemecku by sa mali konať na jeseň 2017, píše stanica BBC. Merkelová sa stala v roku 2005 prvou kancelárkou Nemecka. Zároveň je prvou líderkou znovuzjednoteného Nemecka, ktorá vyrastala v bývalom komunistickom Východnom Nemecku (NDR). Jej obľúbenosť v poslednom čase poklesla v súvislosti s problematikou migrácie, stále si však zachováva značnú podporu verejnosti. V nedeľu sa potvrdili slová vicekancelára a predsedu Sociálnodemokratickej strany Nemecka (SPD) Sigmara Gabriela. "Očakávame, že Merkelová v nedeľu povie, čo už každý vie: že povedie Kresťanskodemokratickú úniu Nemecka v ďalšej volebnej kampani," povedal v sobotu podľa tlačovej agentúry DPA v Erfurte na straníckej konferencii SPD, veľkého koaličného partnera CDU. Hovoril o všeobecných voľbách v Nemecku v septembri 2017. "Tešíme sa na demokratickú súťaž," dodal vicekancelár sľubujúc boj o strednú triedu v súboji o post spolkového kancelára. Obe strany, CDU i SPD utrpeli vo voľbách v dôsledku európskej migračnej krízy a nárast pravicových populistických nálad medzi voličmi. Podľa prieskumu verejnej mienky, ktorý uskutočnila spoločnosť Emnid, si Merkelovej štvrté funkčné obdobie v úrade kancelárky praje 55 percent obyvateľov Nemecka, zatiaľ čo 39 percent je proti, informuje agentúra Reuters. Merkelovej sa podarilo previesť Nemecko, najväčšiu ekonomiku Európy, cez finančnú krízu, ako aj dlhovú krízu v eurozóne. Získala si tak medzinárodný rešpekt. Americký prezident Barack Obama ju počas svojej nedávnej návštevy Berlína označil za "pravdepodobne najbližšieho zahraničného spojenca". Jej vlaňajšie rozhodnutie otvoriť nemecké hranice pre zhruba 900-tisíc migrantov, však rozhnevalo časť voličov, čo sa prejavilo na poklese jej obľúbenosti. CDU následne zaznamenala neúspech v regionálnych voľbách, kým protiimigračná Alternatíva pre Nemecko (AfD) si posilnila pozíciu.


Nepríjemný zápach z úst má rôzne príčiny, no dá sa vyriešiť

Halitóza je najčastejsie sprievodným znakom ochorení v ústnej dutine.

Zápach z úst je problém zdravotný aj spoločenský. Človek, ktorý ním trpí, môže mať problémy komunikovať s ostatnými a hanbiť sa za tento stav, pretože druhým nevonia. Prípadne si svoj "hendikep" ani nemusí uvedomovať. Vo väčšine prípadov je halitóza, ako sa zápachu z úst hovorí odborne, spôsobená ochorením v ústach človeka. Najčastejšie ide o parodontitídu, teda infekčné ochorenie, ktoré zasahuje ďasná, koreň, kosť aj väzy, ku ktorým je zub ku kosti pripojený. "Môžu za to zlúčeniny síry, ktoré vznikajú počas bakteriálneho rozkladu aminokyselín. Domovom týchto baktérií je povlak na jazyku, zubný plak či zapálený parodontálny vačok. Preto je halitóza symptómom parodontitídy,“ vysvetľuje stomatologička Valéria Michnová z bratislavskej stomatologickej kliniky ArtDentistic. Podľa zubnej odborníčky je zapáchajúci dych sprievodným javom niektorých zápalových ochorení ako je napríklad angína či zápal v prínosových dutinách. Obvykle je však príčinou problém v ústnej dutine alebo tráviacej sústave. Zápach z úst môže súvisieť aj so závažnými ochoreniami. Hnilobný zápach môže značiť problém s dýchacími cestami, kyslý zápach ochorenie pažeráka či žalúdka, acetónový zápach sa zase objavuje pri cukrovke. Platí, že najprv je potrebné liečiť primárne ochorenie, ktoré môže halitózu úplne odstrániť. Ak sú však spúšťacím faktorom práve baktérie v ústach, je nutné sa zaoberať ústnou dutinou a zubami. Niektoré prostriedky ako žuvačky či ústne vody môžu nepríjemný zápach na krátky čas prekryť, znižuje ho aj zvýšená produkcia slín a teda časté žuvanie. Neodstránia však príčinu a k trvalému zlepšeniu obvykle nedôjde. Podľa Valérie Michnovej ide pri halitóze o riešiteľný problém, dôležité je obrátiť sa na odborníkov, ktorí by mali odhaliť príčinu a ponúknuť vhodné riešenie. Za úplný základ považuje stomatologička dentálnu hygienu. „Vďaka nej sa totiž odstráni nebezpečný povlak, ktorý je živnou pôdou baktérií. Súčasťou dentálnej hygieny je tiež inštruktáž dôkladnej starostlivosti o ústnu dutinu v domácom prostredí. V prípade parodontitídy alebo zápalu ďasien sa následne odporučí liečba paradontológom,“ vysvetľuje. Ešte predtým, ako človek zavíta k dentálnemu hygienikovi alebo zubárovi, by mal dbať o dostatočnú hygienu aj v domácom prostredí. Z dlhodobého hľadiska je na efektívne odstránenie zápachu z úst kľúčovým konceptom správne čistenie zubov a medzizubných priestorov. Dôležité je teda osvojiť si správnu techniku čistenia, používať kvalitnú zubnú kefku a ďalšie doplnky ako nite a medzizubné kefky. Každému zubu je potrebné venovať sa osobitne, postupovať z jednej strany na druhú a nelietať s kefkou v ústach. Zvýšenú pozornosť treba venovať aj rozhraniu zubu a ďasna. Dôležité je čistiť tiež medzizubné priestory, v ktorých sa nachádza zubný plak. Ten ak sa dlhodobo hromadí, spôsobuje kazivosť. Nápravu v súvislosti s nepríjemným zápachom z úst môžu urobiť aj výplachy dutiny a čistenie jazyka napríklad škrabkou.


Šéf nemeckého Ifo bilancuje sto dní Donalda Trumpa vo funkcii

Clemens Fuest nepovažuje za veľmi pravdepodobné, že Trump začne obchodnú vojnu.

BERLÍN. Šéf mníchovského ekonomického inštitútu Ifo Clemens Fuest je aj naďalej skeptický k hospodársko- a finančno-politickému kurzu, ktorý nasadil americký prezident Donald Trump. Pri príležitosti bilancovania jeho prvých 100 dní vo funkcii uviedol, že od začiatku bolo jasné, že Trump svoje plány nebude ľahko realizovať. Väčšie zmeny totiž v demokracii vyžadujú čas. "To, že tak rýchlo zlyhá s toľkými projektmi, je však prekvapujúce," povedal pre agentúru DPA. Podľa neho nemá šancu drasticky znížiť dane, rozbehnúť gigantické projekty v oblasti infraštruktúry, postaviť múr na hranici s Mexikom a svet potrestať sankčnými clami. Navyše doteraz neohlásil žiadne opatrenia, ktoré by mu pomohli prilákať priemysel späť do USA. Nižšie dane a vyššie štátne výdavky by podľa Fuesta spočiatku mohli podporiť konjunktúru v USA. Nižšie daňové zaťaženie firiem môže vyvolať viac investícií než v 80. rokoch za vlády prezidenta Ronalda Reagana. Zároveň však môže so sebou priniesť aj vyššie štátne zadlženie. Ak sa zachová hospodársky rast, je veľmi reálne, že Trump bude opäť zvolený. Fuest nevylučuje, že Trump počas svojho funkčného obdobia ochráni hospodársky rast a mnohé z jeho sľubov by tak mohli upadnúť do zabudnutia: "Ak sa zachová hospodársky rast, je veľmi reálne, že Trump bude opäť zvolený." Fuest považuje argumenty v prospech veľkých infraštrukturálnych investícií za rozumné. Otázne je však spojenie týchto vyšších investícií s vyššími výdavkami na obranu a radikálnym znižovaním daní. Z ekonomického hľadiska ide o nesprávny postup, ktorý oslabí štátne financie. Nádej, že výpadky v daňových príjmov bude možné kompenzovať výlučne vďaka konjunktúre, je podľa Fuesta nereálna. Budúca americká vláda bude musieť tieto výpadky tvrdo kompenzovať, aby zvládla štátny dlh. A to sa negatívne odzrkadlí na svetovej konjunktúre. Oveľa ťažšia úloha čaká Trumpa, ak bude chcieť udržať v USA tradičný priemysel a pracovné miesta. Pokiaľ zostane pri svojej politike, podľa Fuesta to prinesie predovšetkým zotavenie dolára, čo dodatočne zvýši náklady na produkciu v USA a priemyselné pracovné miesta ešte viac stratia konkurencieschopnosť. Ak sa prezident rozhodne zlepšiť podmienky pre daňové odpisy, môže podporiť investície do kapitálovo náročnejších sektorov, napríklad, rafinérií. To však bude mať len obmedzený vplyv na trh práce: "Pracovné miesta, o ktoré Trumpovi v podstate ide, sa nevrátia." Šéf Ifo nepovažuje za veľmi pravdepodobné, že Trump začne obchodnú vojnu. "Ak si bude chcieť zachovať tvár, prijme cielené opatrenia," dodáva Fuest. Jednou z možností sú sankčné clá, ich vplyv však bude obmedzený. "Musíme počkať, čo sa napokon zrealizuje." Podľa neho bude veľmi zaujímavé sledovať, ako sa k tomu prezident postaví. "Či sa pokúsi dohodnúť s Kongresom, alebo to urobí na základe zákonov o núdzovom stave."


Forsyth bojoval so súdruhom Pláteníkom

Tlak SNS

Socializmus aj Mečiar

Stĺpček

Stav sídiel

Ambície politikov

Anketa

Fascinovala

Raritné zábery

O zábavu postarané

Emil Horváth ml.

Čo dávajú?

Čo dávajú? Aha... a na dvojke? Kto nežil v pohraničných oblastiach, televízny večer v ére normalizácie začínal práve takto.

Keď sa v roku 1956 začalo televízne vysielanie, na Slovensku bolo zaregistrovaných presne 500 televíznych prijímačov.  Niekdajší šéfredaktor Hlavnej redakcie propagandy Ján Koščo v knihe 15 rokov cesty k divákovi píše, že bezpochyby prvý televízor na Slovensku si 7. februára 1955 zaregistrovalo podnikové riaditeľstvo Arma na Mostovej ulici 2 v Bratislave.  Prvou fyzickou osobou – koncesionárom bol v tom istom roku Jozef Kucharovič z Miletičovej ulice.  „Čo ho viedlo ku kúpe televízora? S manželkou sa vybral do obchodu, že si kúpia rádio. Pekné rádiá vtedy stáli okolo dvetisíc korún, a keď videli, že rádio s televízorom si môžu kúpiť za 2900 Kčs, trochu zauvažovali – a kúpili. Viac ako desať rokov mu televízor s označením Tesla 4002 verne a dobre slúžil,“ píše Koščo v knihe z roku 1971. Vlastniť televízor vtedy znamenalo pozývať k sebe susedov a priateľov zo širokého okolia na výnimočnú seansu okolo drevenej škatule. Tá čoskoro začala vyrábať prvé známe postavy, ako napríklad športového komentátora a agenta ŠtB Karola Poláka, ktorý začínal ako moderátor Televíznych novín.  Aj na luxus dvoch programov si československí diváci museli počkať. Až v roku 1971 začala Československá televízia ponúkať divákom dva programy, o tri roky neskôr sa pridala farba.  Sága rodu Forsyteovcov, česká seriálová reklama na socializmus Žena za pultom a mnoho ďalších klasík bolo vtedy celonárodnou zábavou, o ktorej sa na druhý deň debatovalo na pracoviskách.  Výnimkou boli tí, čo žili neďaleko rakúskych hraníc a namiesto súdruha Pláteníka či primára Sovu pozerali napríklad zašumený americký seriál Dallas či Michaela Knighta, o pár epizód pozadu za západným Nemeckom.  „Československá televízia svojou činnosťou založenou na politike Komunistickej strany Československa uskutočňuje politickú, výchovnú prácu, podporuje tvorivú iniciatívu ľudu a prispieva k dovŕšeniu kultúrnej revolúcie,“ hovoril zákon o Československej televízii z roku 1964.  Ani po páde komunistického režimu sa totalitného dedičstva nikdy úplne nezbavila. Pri porevolučnej očiste opustila značku Televízne noviny, ktorej sa v Česku ujali komerčná Nova a na Slovensku Markíza. Tým už bolo jasné, že takú cennú značku si treba zaregistrovať.  Za čias Kapustovej Fašírky sa Slovenská televízia divákovi odcudzila asi najvýraznejšie a nezachránila to ani telenovela Jednoducho Mária, keď sa mexická krajčírka na Slovensku stala pionierkou latinskoamerických telenoviel.  V prostredí komerčnej konkurencie sa Slovenská televízia dlho strácala nielen nedôveryhodným spravodajstvom, ale aj chaosom v programe.  Niekoľko rokov po mečiarovskom dne sa STV chopil bývalý riaditeľ televízie Joj Richard Rybníček a jeho najvýraznejším dedičstvom sa stala spevácka súťaž Super-star a s ňou debata, čo vlastne patrí na verejnoprávne obrazovky. Rybníčkova epizóda bola príznačná aj z ďalšieho hľadiska – aktuálna politická garnitúra takmer vždy videla kľúč k lepšej televízií vo výmene generálneho riaditeľa. Niektorých pritom nezachránila ani stúpajúca krivka sledovanosti.  Aktuálne to zažíva súčasný riaditeľ Václav Mika. Televízne spravodajstvo sa za jeho éry vrátilo do rebríčkov dôveryhodnosti. „Pokrok v správach RTVS kvitujú podľa píplmetrov aj diváci – sledovanosť večernej relácie rastie kontinuálne od roku 2012,“ napísal v septembri týždenník Trend.  Manažment Václava Miku si už vypočul pozitívne reakcie aj na programovú skladbu oboch kanálov. Jeho politická podpora sa však začala lámať pozdĺž deliacej čiary Smer-SNS. V politických sporoch pritom opäť rezonuje termín „verejnoprávnosť“, ktorý nikto nikdy presne nedefinoval.  Hoci od fašírkovej éry má dnešná televízia ďaleko, politických tlakov a snáh o “normalizáciu“ čohokoľvek sa nezbavila nikdy.    Tento text ste mohli čítať vďaka tomu, že platíte za obsah. Vážime si to.


Indikátor ekonomického sentimentu klesol o 0,5 bodu.

BRATISLAVA. Nálada v slovenskej ekonomike sa v marci zhoršila. Indikátor ekonomického sentimentu klesol podľa údajov Štatistického úradu SR o 0,5 bodu na 104,6 bodu. Na vývoj indikátora nepriaznivo vplývalo zníženie dôvery v priemysle, službách a čiastočne i medzi spotrebiteľmi. Aktuálne indikátor prevyšuje hodnotu rovnakého obdobia minulého roka o 1,2 bodu a úroveň dlhodobého priemeru o 0,6 bodu. Indikátor dôvery v priemysle v marci klesol o 7,3 bodu na štyri body. Vývoj indikátora nepriaznivo ovplyvnil očakávaný pokles priemyselnej produkcie na nasledujúce tri mesiace. V marci indikátor dôvery v stavebníctve oproti predchádzajúcemu mesiacu vzrástol o 1,5 bodu na mínus osem bodov vplyvom priaznivejších hodnotení celkovej úrovne objednávok. Aktuálny výsledok prevyšuje dlhodobý priemer o 18 bodov. Indikátor dôvery v obchode vzrástol v marci v porovnaní s februárom o 0,4 percentuálneho bodu na hodnotu 9,7 bodu vplyvom pozitívneho hodnotenia súčasných podnikateľských aktivít. Indikátor dôvery v službách v marci klesol, keď jeho hodnota 9,7 bodu sa v porovnaní s februárom znížila o 2,3 percentuálneho bodu. Vývoj indikátora bol ovplyvnený podľa úradu negatívnymi hodnoteniami podnikateľskej situácie a dopytu za posledné tri mesiace, pričom očakávaný dopyt respondenti hodnotili pozitívne. Spotrebiteľská atmosféra sa ani v marci podľa úradu príliš nezmenila. Sezónne očistený indikátor spotrebiteľskej dôvery s hodnotou mínus 7,4 bodu v porovnaní s predchádzajúcim mesiacom klesol o 0,5 bodu v dôsledku nárastu pesimizmu pri očakávanej nezamestnanosti, odhadovanom vývoji finančnej situácie domácností a čiastočne pri laickej predikcii vývoja hospodárskej situácie v krajine, zatiaľ čo pri perspektívach úspor nedôvera klesla. Aktuálny výsledok po sezónnom očistení bol o 2,9 bodu priaznivejší ako v rovnakom období minulého roka a prevyšoval i dlhodobý priemer.


Trump pochválil Putina za reakciu na americké sankcie

Putin odsúdil nové kolo amerických sankcií proti Rusku, ktorých súčasťou je aj vyhostenie ruských diplomatov z USA.

SAN FRANCISCO. Novozvolený americký prezident Donald Trump v piatok na Twitteri pochválil ruského prezidenta Vladimira Putina za to, že sa zdržal odvety za nové sankcie uvalené vládou Baracka Obama z dôvodu údajného ruského zasahovania do amerických prezidentských volieb. Trump na sociálnej sieti vyzdvihol Putina: "Vynikajúci ťah zdržať sa (odvety). "Trump dodal: "Vždy som vedel, že je veľmi inteligentný!" Putin v piatok odsúdil nové kolo amerických sankcií proti Rusku, ktorých súčasťou je aj vyhostenie ruských diplomatov z USA. Uviedol však, že Moskva sa nebude mstiť podobným krokom, teda vyhostením amerických diplomatov z Ruska. Novozvolený šéf Bieleho domu sa vyhýba kritike Putina a spochybnil aj vyhlásenia amerických tajných služieb, že za vlnou hackerských útokov počas americkej prezidentskej kampane stojí Rusko. Miliardár sa plánuje na budúci týždeň stretnúť s predstaviteľmi amerických tajných služieb, ale povedal, že je už čas na to, aby sa krajina pohla dopredu.


Proti osýpkam sa v Británii nezaočkovalo vyše pol milióna detí

Správa OSN prichádza po varovaní šéfa britskej Národnej zdravotnej služby.

LONDÝN. Viac ako pol milióna detí v Spojenom kráľovstve nedostalo v rokoch 2010 až 2017 rozhodujúcu vakcínu proti osýpkam. Vyplýva to z analýzy Detského fondu OSN (UNICEF), napísala vo štvrtok spravodajská stanica BBC. Správa OSN prichádza po varovaní šéfa britskej Národnej zdravotnej služby (NHS) Simona Stevensa, že v Anglicku len za jeden rok zaevidovali takmer štvornásobný nárast prípadov osýpok. Stevens zároveň vyzval rodiny na vakcináciu s tým, že ľudia, ktorí očkovanie odmietajú, predstavujú "pre verejné zdravie rastúcu časovanú bombu". V správe sa uvádza, že podľa údajov zozbieraných z celého sveta v rokoch 2010 až 2017 nedostalo prvú dávku vakcíny proti tomuto ochoreniu 169 miliónov detí. Osýpky patria k najviac nákazlivým ochoreniam a rýchlo sa šíria vzduchom najmä medzi neočkovanými ľuďmi. Spôsobujú časté komplikácie - zápaly priedušiek, pľúc i centrálneho nervového systému, ktoré môžu byť smrteľné. Podľa zdravotníckych expertov zabezpečia plnú ochranu dieťaťa proti osýpkam dve dávky očkovacej látky. UNICEF tvrdí, že k nedostatočnej miere zaočkovanosti na svete viedla zmes neochoty vidieť nebezpečenstvá spojené s osýpkami, dezinformácií, skepticizmu v súvislosti s očkovaním a nedostatočného prístupu k vakcínam. Na čele zoznamu nezaočkovaných detí v rokoch 2010-17 v krajinách s vysokými príjmami sa umiestnili Spojené štáty, pričom prvú dávku vakcíny tam nedostalo 2.593.000 detí. Vo Francúzsku v tomto období nezaočkovali 600.000 detí. Podľa UNICEF sú "ešte alarmujúcejšie" počty detí, ktoré nedostali druhú dávku vakcíny. Podľa údajov OSN sa to týka 20 krajín subsaharskej Afriky, na základe čoho je v detstve vystavených vyššiemu riziku nákazy ochorenia vyše 17 miliónov dojčiat ročne.


Bannon po roztržke s Trumpom odstúpil z vedenia portálu Breitbart News

Odchod Bannona prišiel niekoľko dní po zverejnení nelichotivej knihy.

WASHINGTON. Steve Bannon, jeden z architektov volebného úspechu Donalda Trumpa, odstúpil z vedenia ultrakonzervatívneho amerického spravodajského portálu Breitbart News. Informoval o tom v utorok samotný portál. Odchod Bannona prišiel niekoľko dní po zverejnení nelichotivej knihy o prezidentovi USA s názvom Fire and Fury: Inside the Trump White House (Oheň a hnev: Vo vnútri Trumpovho Bieleho domu), v ktorej sa nachádzajú aj Bannonove ostro kritické výroky na adresu Trumpovho syna či spolupracovníkov. Prezidenta Trumpa obsah knihy nahneval a označil ju za "vymyslenú". Dodal, že "je plná klamstiev, prekrútených informácií a zdrojov, ktoré neexistujú". Výkonný riaditeľ Breitbart News Larry Solov oznámil Bannonov odchod v odkaze na webovej stránke. "Steve je drahocennou súčasťou nášho posolstva a vždy mu budeme vďační za jeho prínos a za to, čo nám pomohol dosiahnuť," uviedol Solov. Bannon stál na čele portálu od roku 2012, pripomenula tlačová agentúra DPA. Bannon - Trumpov hlavný stratég, ktorý odišiel zo svojho postu v Bielom dome v auguste - vyhlásil: "Som hrdý na to, čo tím Breitbart News za taký krátky čas dosiahol pri vytváraní spravodajskej platformy svetovej úrovne." Bannon sa v nedeľu snažil udobriť si Trumpa a tvrdil, že výroky zverejnené v knihe o prezidentovom synovi, ktorého označil za vlastizradcu a zlého vlastenca, sa týkali bývalého šéfa Trumpovej predvolebnej kampane Paula Manaforta, nie Trumpa mladšieho. Bannon vydal vyhlásenie, kde chválil prezidentovho syna.


Americký akciový trh opäť prudko klesol. Nedarilo sa technologickým firmám

Klesol aj japonský akciový trh a hlavný tokijský index tiež oslabil.

BRATISLAVA. Akciový trh v USA v utorok prudko klesol. Prepad technologických titulov totiž vymazal podstatnú časť ziskov po silnom predchádzajúcom dni. K stratám významne prispeli aj banky pod tlakom nižších výnosov z vládnych dlhopisov. Darilo sa napríklad distribútorom energií. Index Standard & Poor's 500 klesol o 1,7 percenta na 2 612,62 bodu, Dow Jones o 1,4 percenta na 23 857,71 bodu a Nasdaq o 2,9 percenta na 7 008,81 bodu.Japonský akciový trh v stredu klesol. Investori predávali akcie technologických firiem pre obavy zo sprísnenia regulácií po odhalení, že sociálna sieť Facebook sprístupnila osobné údaje svojich užívateľov na účely volebnej kampane neskoršieho prezidenta Donalda Trumpa. Hlavný tokijský index oslabil o 1,8 percenta na 20 936,59 bodu.


Orbán blahoželal novému šéfovi rakúskych ľudovcov, teší sa na spoluprácu

Maďarský premiér chce naďalej spolupracovať s Rakúskou ľudovou stranou.

BUDAPEŠŤ. Predseda maďarskej vlády Viktor Orbán zablahoželal listom rakúskemu ministrovi zahraničných vecí Sebastianovi Kurzovi, ktorý bol v nedeľu zvolený za nového šéfa Rakúskej ľudovej strany (ÖVP). Agentúru MTI o tom v utorok informoval hovorca premiéra Bertalan Havasi. "Som vďačný za to, že počas Vašej činnosti na čele rakúskej diplomacie v uplynulých rokoch sa Maďarsko mohlo vždy spoľahnúť na Vašu konštruktívnu podporu v riešení spoločných záležitostí. Táto podpora sa niesla v znamení historického priateľstva medzi našimi národmi a v duchu spoločných kresťanských hodnôt," napísal Orbán. Maďarský premiér dodal, že sa teší na obnovenú spoluprácu s Rakúskou ľudovou stranou a Kurza ubezpečil, že on osobne i jeho strana Fidesz budú podporovať realizovanie cieľov nového predsedu ÖVP.


Organizátori OH 2020 varujú návštevníkov, že marihuana je v Japonsku zakázaná

Správa má smerovať prioritne k fanúšikom

TOKIO. Výkonný riaditeľ budúcoročných olympijských hier v japonskom Tokiu Toširo Muto upozornil všetkých potenciálnych návštevníkom podujatia, že v "krajine vychádzajúceho slnka" je marihuana zakázaná. Ľudí z celého sveta varuje vopred, keďže trend v mnohých štátoch je uvoľňovať pravidlá užívania tejto látky. Otázku v súvislosti so zákonmi Japonska o legalizácii marihuany položil na stretnutí organizačného výboru OH 2020 jeden z členov výkonného výboru podujatia. "Po celom svete existujú krajiny či regióny, v ktorých majú v tomto smere voľnejšie predpisy. Bohužiaľ, v našej krajine je používanie marihuany nezákonné a musíme o tom dôkladne všetkých informovať," povedal Muto. Doplnil tiež, že táto téma nebola v agende výkonného výboru, no otázka prišla od jedného z jeho členov. "Zhodli sme sa na tom, že každého musíme informovať o skutočnosti, že japonské zákony nepovoľujú používanie marihuany," zopakoval Muto. Organizátori OH 2020 túto správu smerovali prioritne k fanúšikom, keďže marihuana patrí medzi zakázané látky Svetovou antidopingovou agentúrou (WADA) a v prípade pozitívneho testu športovcom hrozí dištanc. Japonské Tokio bude hostiť olympijské hry od 24. júla do 9. augusta 2020, medzi 25. augustom a 6. septembrom 2020 sa v rovnakom dejisku uskutočnia aj paralympijské hry.


Dopravu v okolí Ružomberka zastavili koncom týždňa protesty

Chodci blokovali autá na troch miestach.

RUŽOMBEROK. Klame nám Národná diaľničná spoločnosť (NDS)? S týmto podtitulom sa v piatok uskutočnila v poradí tretia blokáda hlavných ciest v Ružomberskom okrese. "Obyvatelia regiónu tak dali znovu najavo svoju nespokojnosť s výstavbou diaľnice v regióne. Zároveň poukázali na neúnosný stav v cestnej doprave a nekompetentné kroky NDS," uviedol pre TASR asistent primátora mesta Ružomberok Michal Praženica. Podľa informácií z operačného strediska Policajného zboru sa vytvorili kolóny vo všetkých smeroch na ceste 1/18 a ceste 1/59 v Ružomberku, no táto akcia ovplyvnila aj dopravnú situáciu v okrese Dolný Kubín a Martin. Premávku blokovali nespokojní obyvatelia od 16.00 do 17.00 h v Rojkove, miestnej časť Stankovian, na priechode pre chodcov v Likavke a na hlavnej ceste I/59 v Liptovskej Osade. "Protestné akcie v našich obciach nie sú vybrané náhodou. Prvé dve takéto akcie boli zamerané na centrum mesta Ružomberok, kde sa stretávajú cesty, ktoré lemujú náš región," uviedol starosta obce Likavka Marián Javorka. Ako poznamenal, protesty boli síce v poriadku, ale spôsobovali to, že sa upchávali miestne komunikácie, pretože sa šoféri snažili inkriminovanú križovatku obísť. Práve preto sa piatkový protest rozdelil do troch hlavných trás smerujúcich do okresného mesta. "Človek chce ísť ráno do práce a cez cestu prechádza v obci Likavka priemerne okolo 12.000 áut, čiže čaká desať minút, kým sa vôbec dostane z domu," povedal Javorka. Ako ďalej nadviazal, keď chodia deti do školy, musia s nimi chodiť starí rodičia, aby ich previedli cez cestu. "Toto sú problémy, ktoré nám diaľnica pomôže odstrániť, a o toto bojujeme. Nie lokálne, ale naozaj globálne," vysvetlil. Podľa slov starostu Likavky to nie je aktivita len troch spomenutých obcí, ale celého regiónu. "Vychádza z hláv nás, predstaviteľov samosprávy, teda primátora mesta Ružomberok, Igora Čombora a starostov obcí dolného Liptova," uviedol Javorka. Jedným dychom dodáva, že nakoľko nie je ochota jednať, vysvetľovať situáciu, hovoriť o termínoch a možnostiach, povedali si, že takto to ďalej nepôjde. V tomto roku mala byť diaľnica oficiálne odovzdaná do užívania. Ako však povedal starosta obce Likavka, vyrástli tam len betónové pomníky, ktoré nevedú nikam. "Čo je za tým? Dovolím si tvrdiť, že je to skoro až primitívne slovenské politikárčenie a vytĺkanie určitých výhod. Dopláca na to ten prostý človek, ktorý tu žije," ozrejmil. Ako informovali organizátori protestov, medzi ktorých patria Združenie mesta a obcí dolného Liptova, OZ Ružomberčan a ďalší aktivisti, výstavba diaľnice D1 Hubová-Ivachnová je beznádejne zastavená už takmer tri roky. Ministerstvo životného prostredia v procese EIA, ktorý sa začal takto pred rokom, nekoná, pretože nepredložilo žiadne podklady. "Čo robila NDS celý rok, keď doposiaľ nie je schopná predložiť ani len správu v procese EIA, o ktorej tvrdia, že ju majú od júla?" pýtali sa organizátori protestu.


Vyšehradská štvorka nemá kandidáta do čela eurokomisie

Premiéri Vyšehradskej skupiny sa stretli v Budapešti.

BUDAPEŠŤ. Vyšehradská štvorka nemá kandidáta na post šéfa Európskej komisie. Vyhlásil to vo štvrtok český premiér Andrej Babiš po neformálnom pracovnom stretnutí predsedov vlád krajín V4 v Budapešti. "My nemáme kandidáta na šéfa Európskej komisie. Nemáme de facto nejakých konkrétnych kandidátov, ide o to, aby sme všetci vybrali toho najlepšieho kandidáta pre nás všetkých," povedal Babiš. Podľa jeho slov by mala Európska únia nájsť niekoho, kto má všetky predpoklady na takúto dôležitú funkciu. "Nie je to o tom, že by sme chceli niekoho presadzovať. Je to debata o tom, či špicenkandidát alebo niekto iný," povedal v rozhovore pre Českú televíziu a Český rozhlas, ktorého videozáznam poskytla TASR hovorkyňa českej vlády Jana Adamcová. Meno súčasného podpredsedu EK pre energetickú úniu Maroša Šefčoviča podľa Babiša zaznelo len krátko. Na schôdzku usporiadanú v sídle úradu premiéra Viktora Orbána v niekdajšom karmelitánskom kláštore na budínskom Hradnom vrchu pricestovali okrem Babiša aj predseda poľskej vlády Mateusz Morawiecki a slovenský premiér Peter Pellegrini. Podľa Orbánovho hovorcu Bertalana Havasiho bolo cieľom stretnutia zladiť postoje krajín V4 v aktuálnych otázkach Európskej únie. "Na neformálnom stretnutí sa premiéri zhodli v tom, že spolupráca v rámci V4 zohráva určujúcu úlohu vo vytváraní budúcnosti Európy. Lídri vyšehradských krajín sú si vedomí svojej zodpovednosti, preto sa aktívne zapájajú do diskusií súvisiacich s Úniou vrátane personálnych otázok," píše sa vo vyhlásení Havasiho, ktoré zverejnila agentúra MTI. Podľa hovorcu maďarského premiéra predsedovia vlád V4 sa v Budapešti dohodli, že na budúcotýždňovom summite EÚ budú prezentovať spoločný postoj tak v personálnych, ako aj v ďalších záležitostiach. "Krajiny V4 podporujú na vedúce pozície v EÚ kandidátov, ktorí disponujú patričnými skúsenosťami, sú dobre pripravení a ctia si národy strednej Európy, pričom si ctia aj vyšehradskú spoluprácu. Očakávaním teda je, že pri spoločných európskych rozhodnutiach zohľadnia aj stredoeurópske hľadiská a záujmy," zhrnul závery schôdzky Havasi. Už koncom mája prenikli na verejnosť informácie, že spoločným kandidátom V4 na jednu z vysokých pozícií v Európskej únii má byť Šefčovič. Babiš túto informáciu neskôr dementoval. Kandidátov na predsedu EK navrhujú lídri členských štátov, ktorí musia vziať do úvahy výsledky eurovolieb, a o ich návrhu hlasuje Európsky parlament.


V kauze bytovej mafie súd prerušil pojednávanie

Obhajca obžalovaného navrhol, aby súd rozhodol o oslovení Výboru Národnej rady v súvislosti s obžalovaným Jozefom D.

BRATISLAVA. Okresný súd Bratislava I prerušil v pondelok hlavné pojednávanie v prípade Jozefa D. a ďalších obžalovaných v kauze tzv. bytovej mafie do štvrtka 9. marca 2017. Dôvodom bol procesný návrh advokáta obžalovaného Jozefa D. Ten navrhol, aby súd preskúmal, či nie sú splnené podmienky na spojenie v pondelok prerokúvanej veci na Okresnom súde Bratislava I s iným prípadom, v ktorom má konať Špecializovaný trestný súd. Taktiež žiada, aby súd rozhodol, či neosloví Výbor Národnej rady pre obranu a bezpečnosť v súvislosti so zbavením mlčanlivosti obžalovaného Jozefa D. S procesným návrhom obhajcu sa musí navyše dôkladne oboznámiť aj prokuratúra, ktorá na to potrebuje istý čas. „Súd si vo vlastnej kompetencii zistí skutočnosti uvádzané ako dôvod postúpenia veci. Vo vzťahu k procesnému návrhu obrátenia sa na branno-bezpečnostný výbor Národnej rady súd opakovane preskúma všetky vyjadrenia ministra vnútra SR," uviedol predseda senátu. Obžalovaný Jozef D., ktorý mal byť údajne agentom či príslušníkom Policajného zboru, navrhol v minulosti súdu, aby získal súhlas ministra vnútra na zbavenie jeho mlčanlivosti, a to aj na obdobie, keď bol nielen príslušníkom, ale aj spolupracovníkom polície. Rezort vnútra však podľa názoru viacerých obhajcov v tejto kauze pri zbavovaní mlčanlivosti dostatočne nespolupracuje. V kauze bytovej mafie je obžalovaných 14 osôb z podvodov, ktoré prebehli v rokoch 2004 až 2007. Jedna z obžalovaných medzičasom zomrela. Nehnuteľnosti v miliónových hodnotách mali prevádzať nastrčené osoby - herci za niekoľko tisíc korún. Organizátori ich mali vybaviť falošnými dokladmi totožnosti. Herci sa potom mali vydávať za skutočných vlastníkov a podpisovať potrebné dokumenty. Takto mohli získať nehnuteľnosti v bratislavských Rusovciach, byt v Senici či dom v centre Bratislavy. Jozef D. pred Okresným súdom v októbri 2011 vypovedal, že pôsobil ako agent kriminálneho spravodajstva. Spisový materiál v kauze tzv. bytovej mafie je rozsiahly, má približne 12-tisíc strán. Pôvodný sudca v tejto veci a v súčasnosti obvinený Pavol D. sa k 1. máju minulého roku vzdal funkcie sudcu, čo značne skomplikovalo doriešenie viacerých káuz, ktoré mu boli pridelené, vrátane kauzy bytovej mafie.


Matečná chce celoeurópsku ochranu ornej pôdy pred výstavbou hál či parkovísk

Na riziká zmenšovania plôch poľnohospodársky využiteľnej pôdy vinou urbanizácie upozorňuje aj Kjótsky protokol.

BRUSEL. Členské štáty EÚ by sa mali dohodnúť na lepšej ochrane poľnohospodárskej pôdy pred nepremyslenou výstavbou priemyselných hál či parkovísk. Uviedla ministerka pôdohospodárstva a rozvoja vidieka Gabriela Matečná v rámci pondelňajšieho zasadnutia Rady EÚ pre poľnohospodárstvo a rybné hospodárstvo v Bruseli. Európski ministri poľnohospodárstva mali na programe aj tému udržateľného obhospodarovania pôdy. Diskusie boli zamerané na víziu trvalo udržateľného obhospodarovania pôdy v rámci budúcej spoločnej poľnohospodárskej politiky po roku 2020. "Je načase, aby sme aj na Slovensku začali vážne rozmýšľať nad tým, ako dlho ešte budeme povoľovať investorom zastavovať polia a lúky betónovými halami a parkoviskami, a pritom bývalé priemyselné areály zostávajú chátrať. Stavajme priemyselné haly tam, kde potraviny nedopestujeme a nie naopak," odkázala ministerka. Stavajme priemyselné haly tam, kde potraviny nedopestujeme a nie naopak. Upozornila, že cesta späť bude výrazne ťažšia, ak nie nemožná, lebo "orná pôda je jedným z najdôležitejších prírodných zdrojov". Ministri vnímajú problém zaberania pôdy urbanizáciou aj v súvislosti s rizikami klimatických zmien a potravinovej bezpečnosti. Tento problém zasahuje väčšinu členských krajín EÚ. Na juhu Európy klimatické zmeny už spôsobujú eróziu a dezertifikáciu, na severe kontinentu zasa nadmerné zrážky ničia úrody. Na riziká zmenšovania plôch poľnohospodársky využiteľnej pôdy vinou urbanizácie upozorňuje aj Kjótsky protokol, lebo práve úrodná pôda, či už ide o polia alebo lúky, dokáže okrem zásobovania potravinami viazať veľké množstvo CO2. Matečná pripomenula, že slovenský agrorezort je zástancom záväznej celoeurópskej legislatívy na ochranu pôdy, podobne ako je to pri vode. "Na ochranu poľnohospodárskej pôdy je nevyhnutné, aby sa na úrovni EÚ aplikoval princíp poľnohospodárskej pôdy, ako jedného zo základných výrobných prostriedkov a nie klasického tovaru. Vyzvala som na to aj Európsku komisiu," uviedla ministerka. Zdôraznila, že pre udržateľné obhospodarovanie poľnohospodárskej pôdy je potrebné legislatívnymi opatreniami podporiť aj rovnomernú distribúciu jej užívania, vlastníctva a predchádzať špekulatívnym nákupom pôdy a koncentrácii jej vlastníctva.


Ronaldo a van Dijk sa dostali do najlepšej zostavy Ligy národov, najlepším hráčom je Bernardo Silva

Jordan Pickford (Anglicko) - Nélson Semedo, Rúben Dias (obaja Portugalsko), Virgil van Dijk, Daley Blind (obaja Holandsko) - Bruno Fernandes (Portugalsko), Frenkie de Jong, Georginio Wijnaldum (obaja Holandsko) - Xherdan Shaqiri (Švajčiarsko), Bernardo Silva, Cristiano Ronaldo (obaja Portugalsko) BRATISLAVA. Európska futbalová únia (UEFA) zverejnila najlepšiu jedenástku premiérového ročníka Ligy národov. Najpočetnejšie, až päťčlenné zastúpenie, má víťazný tím Portugalska, ktorý vo finále najtesnejším rozdielom zdolal Holandsko. Autorom jediného presného zásahu finálového súboja bol po hodine hry Goncalo Guedes, ale do ideálnej zostavy tejto súťaže sa nedostal. Najlepším brankárom Ligy národov sa stal 25-ročný Angličan Jordan Pickford. Ten zažiaril najmä v súboji o bronzové medaily, keď v penaltovom rozstrele rozhodol o triumfe Angičanov nad Švajčiarskom. V štvorčlennej defenzíve nechýba najlepší obranca predchádzajúcej sezóny anglickej Premier League Virgil van Dijk, ktorý v základnej skupine strelil dva góly. V stredovej formácii sa nachádzajú Portugalčan Bruno Fernandes, nová posila FC Barcelona Frenkie de Jong a víťaz ostatného ročníka Ligy majstrov Georginio Wijnaldum. Najzvučnejším menom ofenzívy je nesporne Cristiano Ronaldo, ktorý troma gólmi zabezpečil úradujúcemu majstrovi Európy postup do finále. Ofenzívnu trojicu ešte doplnili jeho krajan Bernardo Silva a Švajčiar Xherdan Shaqiri. Okrem toho sa udeľovali aj ďalšie ceny. Najlepším hráčom turnaja sa stal Bernardo Silva. "Najdôležitejšie je, že Portugalsko vyhralo, ale individuálne ocenenie je takisto dobré. Som veľmi šťastný za moje výkony, nielen počas Ligy národov, ale aj v rámci celej sezóny," skonštatoval hráč Manchestru City. Cenu pre najlepšieho mladého hráča turnaja si prevzal Holanďan Frenkie de Jong.


Brankár Ružomberka Macík držal čisté konto 487 minút

BRATISLAVA. Brankár Matúš Macík je veľkou oporou MFK Ružomberok v najvyššej slovenskej futbalovej súťaži. Na trávniku favorizovanej Dunajskej Stredy v nedeľňajšom zápase úvodného kola nadstavbovej časti skupiny o titul vo Fortuna lige 2018/2019 privádzal strelcov domáceho FC DAC doslova do zúfalstva a držal hosťujúci tím nad vodou. Na Žitnom ostrove zachránili domáci nerozhodný výsledok až v 73. min, keď po strele írskeho stredopoliara Connora Ronana napokon dostal loptu do siete Nigérijčan Abdulrahman Taiwo. Po dlhých 487 minútach a viac ako troch mesiacoch sa tak skončila nepriestrelnosť ružomberského mužstva a aj samotného Macíka. Dvadsaťpäťročný brankár MFK predtým naposledy inkasoval v najvyššej súťaži 8. decembra 2018 v Senici, keď ho v 35. min prekonal Kolumbijčan Frank Andersson Castaňeda Vélez, duel 18. kola sa vtedy tiež skončil nerozhodne 1:1. Následne dosiahol Macík v závere základnej časti Fortuna ligy štyri čisté kontá v sérii (postupne Zlaté Moravce-Vráble /doma/, Podbrezová /vonku/, Michalovce /d/, Nitra /v/). "Trošku to zamrzí, samozrejme, ale sú to len štatistiky, ktoré si brankár môže pozerať sám v súkromí," cituje web profutbal.sk slová Macíka, ktorý nerobil vedu z inkasovaného gólu v Dunajskej Strede: "Pre mňa a rovnako pre všetkých v kabíne je prvoradý tímový úspech a body do tabuľky. Cítil som sa v bránke dobre, čakali sme, že na nás vybehnú a fanúšikovia budú ich dvanástym hráčom. Klobúk dole pred chalanmi, nechali na ihrisku všetko a bod sme si zaslúžili." Český kormidelník MFK Ružomberok David Holoubek vyzdvihol výkonnosť takmer dvojmetrového gólmana. "Matúš je najlepší brankár na Slovensku. Prešiel som v Česku pár tímov a takáto typológia brankárov tam nie je. Prajem mu veľa úspechov, aby nás ešte chvíľu držal a potom spravil dobrý prestup. Má na to a už je pripravený. Je to skvelý chlap a výborný brankár,“ poznamenal Holoubek na adresu Macíka, ktorý predtým chytal za Liptovský Mikuláš a kmeňovým hráčom Ružomberka je od roku 2016.


Guvernér lotyšskej centrálnej banky odmietol odstúpiť, úplatky poprel

Ilmārs Rimšévičs  podozrivý z brania úplatkov tvrdí, že je obeťou kampane, ktorá ho má pošpiniť.

RIGA. Šéf lotyšskej centrálnej banky Ilmars Rimševičs vyhlásil, že neodstúpi z funkcie pre vyšetrovanie podozrenia z korupcie. "Rozhodol som sa neodstúpiť, pretože nie som vinný," povedal v utorok Rimševičs, ktorý je zároveň členom Európskej centrálnej banky. Agentúra AP v pondelok informovala, že šéf lotyšskej banky Norvik Grigorij Guselnikov tvrdí, že Rimševičs si od roku 2015 pýtal úplatky. "Moje odstúpenie by bolo víťazstvom pre ľudí, ako je Guselnikov," povedal guvernér na utorkovej tlačovej konferencii. Rimševičsa zadržali v sobotu a o dva dni neskôr ho prepustili na kauciu. Nebol z ničoho obvinený, ale protikorupčný úrad začal vyšetrovať podozrenie z korupcie. Lotyšský prezident, premiér a ministerka financií guvernéra centrálnej banky vyzvali, aby odstúpil prinajmenšom na obdobie vyšetrovania. Vzhľadom na politickú nezávislosť centrálnej banky ho však vláda nemôže donútiť k odchodu a urobiť to môže iba súd.Agentúra AP v pondelok zverejnila fotografiu ukazujúcu Rimševičsa na výlete v Rusku v roku 2010, na ktorej je v spoločnosti vtedajšieho šéfa ruskej firmy podnikajúcej v oblasti vojenskej techniky. Rimševičs v utorok povedal, že v roku 2010 bol na rybačke na ruskom polostrove Kamčatka, ale nikoho nepozná na fotografii, ktorá je podľa neho pravdepodobne upravená. Guvernér lotyšskej centrálnej banky vyhlásil, že sa stal terčom niektorých komerčných bánk v Lotyšsku a dostal vyhrážky, že bude usmrtený, ktoré nahlásil polícii.


Polícia bude riešiť anonymné oznámenia, aj keď ich Trestný poriadok nebude povoľovať

Exministerka spravodlivosti Lucia Žitňanská má s novelou Trestného poriadku problém.

BRATISLAVA. Oznámenia, ktoré sú anonymné, zvyšujú záťaž orgánov činných v trestnom konaní. Je to spojené s množstvom úkonov, ktoré by sa nemuseli vykonávať, ak by boli podané zákonom upraveným spôsobom. Pre TASR to uviedol hovorca Prezídia Policajného zboru SR Michal Slivka v reakcii na návrh koaličnej novely Trestného poriadku. Právna norma z dielne Miroslava Číža, Dušana Jarjabka (obaja Smer), Eleméra Jakaba, Irén Sárközy (obaja Most-Híd), Magdalény Kuciaňovej a Radovana Baláža (obaja SNS) má od nového roka zabezpečiť, aby orgány činné v trestnom konaní viac neboli povinné vybavovať anonymné podnety a že trestné oznámenie viac nebude možné podať anonymne. Za anonymné podanie sa má považovať aj také, ktoré je označené nepravdivými, neúplnými alebo neoveriteľnými údajmi o totožnosti odosielateľa. Podľa Slivku trestné oznámenie podané štandardne, na základe Trestného poriadku, dáva polícii možnosť kedykoľvek v prípade potreby oznamovateľa kontaktovať a doplniť informácie, ktoré môžu konanie posunúť ďalej. "Ak však dôležité informácie chýbajú v anonymnom oznámení, polícia sa ich nemusí nikdy dozvedieť alebo ich musí prácne zisťovať, neraz s negatívnym výsledkom," ozrejmil policajný hovorca. Zároveň tvrdí, že ak by Trestný poriadok anonymné podanie neumožňoval, polícia by sa i tak všetkými anonymnými podaniami zaoberala, ako sa nimi zaoberá aj v súčasnosti. Na druhej strane, počet anonymných podaní a trestných oznámení polícia osobitne štatisticky nevykazuje. Rovnako tak, koľko z nich bolo vyhodnotených ako opodstatnených. Koaličný návrh hovorí, že ak to orgán činný v trestnom konaní alebo súd považuje za potrebné, môže anonymné podanie odstúpiť na prešetrenie jeho obsahu príslušnému orgánu verejnej moci, vykonať vlastné šetrenie alebo ho môže založiť do spisu v trestnej veci, s ktorou obsah anonymného podania súvisí. Podľa súčasného Trestného poriadku je prokurátor povinný stíhať všetky trestné činy, o ktorých sa dozvedel, ak tento zákon, medzinárodná zmluva vyhlásená spôsobom ustanoveným zákonom alebo rozhodnutie medzinárodnej organizácie, ktorým je Slovenská republika viazaná, neustanovuje inak. Koaliční poslanci tvrdia, že chcú svojou novelou posilniť vlastnú rozhodovaciu činnosť orgánov činných v trestnom konaní a súdov pri anonymných podaniach. Zrušenie doterajšej povinnosti orgánov činných v trestnom konaní a súdov vybavovať aj anonymné podania a podania označené nepravdivými, neúplnými alebo neoveriteľnými údajmi o totožnosti odosielateľa, prispeje podľa predkladateľov na jednej strane k zefektívneniu ich činnosti a na strane druhej k ochrane dotknutých osôb pred šikanóznymi anonymnými podaniami. Na margo anonymného trestného oznámenia autori novely uviedli, že ak ho je potrebné doplniť, orgán činný v trestnom konaní nemôže postupovať zákonom ustanoveným spôsobom, teda oznamovateľa nemôže predvolať na doplnenie alebo spresnenie trestného oznámenia. "Nemôže si od neho vyžiadať potrebné písomné podklady, ani ho v zákonom ustanovenej lehote informovať, akým spôsobom bola vec ukončená. Prijatím navrhovanej právnej úpravy sa eliminuje zbytočná zaťaženosť orgánov činných v trestnom konaní a súdov vybavovaním rôznych neopodstatnených anonymných podaní," argumentujú poslanci. Problém s novelou má exministerka spravodlivosti Lucia Žitňanská (Most-Híd), ktorá nie je naklonená návrh podporiť, keďže nie je podľa nej užitočný ani zmysluplný. "Stále platí a musí platiť, že policajt začne trestné stíhanie aj v prípade, ak sa dozvie o skutočnostiach, ktoré odôvodňujú jeho začatie, aj inak ako z trestného oznámenia. Teda si nemyslím, že by anonymné podnety mohli ignorovať. Budú musieť konať, ak podnet bude obsahovať skutočnosti, ktoré odôvodňujú začiatok trestného konania. Táto novela môže pre nich priniesť neistotu, kedy sa tým zaoberať majú a kedy nie. Zásada oficiality platí stále," zdôraznila Žitňanská. Myslí si, že väčším problémom, ako sú anonymné podnety, je fakt, že ľudia nenahlasujú niektoré typy trestnej činnosti, najmä korupciu či násilie v domácnosti. "Nemáme totiž vytvorenú dostatočnú infraštruktúru, aby sa cítili chránení. Toto je väčší problém ako ten, že niekedy prídu anonymy, ktoré sú akoby súčasťou vybavovania si účtov," dodala.


AKTUALIZOVANÉSummit Európskej rady venovaný brexitu bude 29. apríla

Na summite by mali lídri schváliť návrh pravidiel a spoločnej pozície EÚ pri rokovaniach o brexite.

BRUSEL. Summit Európskej rady venovaný brexitu sa bude konať 29. apríla, vyhlásil v utorok v Bruseli Donald Tusk. Predseda Európskej rady Tusk informoval o zorganizovaní summitu lídrov 27 členských štátov v reakcii na pondelňajšie vyhlásenie britskej premiérky, že spustí brexit aktivovaním článku 50 Lisabonskej zmluvy 29. marca. "Musíme spraviť všetko preto, aby bol brexit čo najmenej bolestivý pre EÚ," uviedol Tusk. Za prioritu pri rokovaniach označil dosiahnutie istej a jasnej dohody, ktorá bude prospešná pre občanov, firmy, členské štáty, aj medzinárodných partnerov EÚ. Na aprílovom summite by mali lídri schváliť návrh pravidiel a spoločnej pozície EÚ pri rokovaniach o brexite, ktorý im Tusk pošle budúci týždeň. Po dosiahnutí dohody udelia hlavnému vyjednávačovi za EÚ Michelovi Barnierovi mandát na začiatok vyjednávania. Toto rozhodnutie bude ešte musieť formálne potvrdiť EK a členské štáty v Rade EÚ. Potom bude mať Michel Barnier plnohodnotný mandát na začiatok vyjednávania. Britský rokovací tím povedie tamojší minister pre brexit David Davis. Tuskove vyjadrenia zazneli na tlačovej konferencii s predsedom eurokomisie Jeanom-Claudeom Junckerom a japonským premiérom Šinzóm Abem, ktorý navštívil Brusel so zámerom rokovať o pripravovanej dohode o voľnom obchode medzi Úniou a Japonskom.


INZERCIAPrečo sa vekom menia chute? Kozí syr nám zachutí až pred tridsiatkou

Naše chute sú ako počasie. Neustále sa menia.

Malé deti sú plné kontrastov. Mnohí dospelí nechápu, ako im môžu chutiť extra sladké cukrovinky a prečo ich striasa pri horkej čokoláde plnej kakaa. Dokonalá chuť jednoducho neexistuje. Napriek tomu sa dajú vybrať chute, ktoré sú nám najpríjemnejšie v detstve, v puberte či dospelosti. Napríklad cesnak nám zachutí v devätnástich a kozí syr až o deväť rokov neskôr. Prečo je to tak? Jazykom dokážeme rozoznať päť základných chutí, no do začiatku 20. storočia boli iba štyri. K sladkej, slanej, kyslej a horkej sa pridala umami. Je podobná slanej a vnímame ju hlavne pri konzumácii potravín bohatých na bielkoviny. Novorodenci však rozoznávajú z tejto pätice len sladkú a horkú. Ďalšie chute sa aktivujú až neskôr, keď sa spestrí strava a prenikne aj do materského mlieka. Jedna vec však funguje presne naopak. Nepribúda, ale vytráca sa. Kým dospelí majú okolo 10-tisíc chuťových receptorov, na detskom jazyku je ich trikrát toľko. Vysvetľuje to, prečo vnímajú každú chuť intenzívnejšie. Horká chuť je v ich ústach horkejšia, kyslá kyslejšia a čili ich páli niekoľkonásobne viac. Horká chuť nás v detstve desí, v dospelosti však prináša pôžitok. Môžeme si to všimnúť pri jedle, pive aj čokoláde, keď namiesto mliečnej dáme prednosť horkej. „Výskumy ukazujú, že s rastúcim vekom ľudia uprednostňujú tmavé varianty čokolád,“ pritakáva manažérka marketingu čokolád Milka Lenka Čermáková. Dôvodom je to, že tak, ako iné bunky tela, aj chuťové poháriky sa opotrebovávajú a prestávajú byť tak citlivé ako v mladosti. Vekom sa mení fyziológia tela a klesá počet čuchových aj chuťových receptorov. Rovnako ako všetky ostatné bunky v tele, aj chuťové odumrú zhruba každých dvadsať dní a okamžite ich nahradia ďalšie. Po štyridsiatom roku života sa však obvykle začne zmenšovať počet nových buniek. Človek začne chute posudzovať inak a aj intenzívnejšie chute v ňom môžu vyvolávať príjemné pocity. Dobrým príkladom je práve horká chuť, ktorá je na rozoznanie najjednoduchšia a stačí jej najmenej. Každý človek je vo vnímaní chutí jedinečný. Hoci sa dokážeme zhodnúť v ich základnom rozpoznávaní, o príťažlivosti rozhoduje niečo celkom iné. „Dôvodom rozdielnych sympatií k chutiam nie je len fyzikálna zmena, ale aj naše učenie sa o chutiach,“ uvádza profesor Russell Keast z Deakin University v Austrálii vo výskume, v ktorom sa venoval zmenám chutí počas života človeka. „Živiny v potravinách dokážu ovplyvniť váš systém sympatií. Ak telu poskytujú energiu a pozitívne účinky, mozog si jedlo a chuť zapamätá ako príjemné,“ pokračuje. Môže však nastať aj opačný efekt. Ak napríklad niečo preženiete a prejete sa, už samotná myšlienka na chuť istého jedla vyvolá odmietavé reakcie. Chute sa menia neustále nielen na základe fyziologických zmien, ale aj poznania. Veľmi záleží, čo si s chuťou spojíte. Preto sa aj z obľúbenej chute môže razom stať tá najnechutnejšia. Hoci horké veci deťom nechutia, pre dospelých sú vďaka menšej citlivosti jazyka príjemné. Navyše čím lákavejšia nám príde horká chuť, tým väčšie účinky prináša. Typickým príkladom je kakao. Má veľa priaznivých účinkov, keď výrazne stimuluje nervový systém a obsahuje aj látku epikatechín, ktorá rozširuje cievy. Vďaka tomu napomáha v boji proti civilizačným kardiovaskulárnym ochoreniam. Okrem toho má kakao vysoký obsah minerálov, vitamínov a antioxidantov a je dobrým zdrojom horčíka a organickej síry. Zároveň obsahuje anandamid spojený s pocitmi uvoľnenia a arginín považovaný za prírodnú viagru. Keďže je samotné kakao výrazne horké, kombinuje sa s jemnejšími látkami. V prípade čokolády je rozhodujúce, aký podiel kakaa v nej zostane. Na dosiahnutie čo najlepších zdravotných účinkov je dobré vyberať čokoládu s vyšším obsahom kakaa a nižším obsahom cukru, čo kombinuje aj nová Milka Dark Milk. Mliečnu čokoládu s vyšším, štyridsaťpercentným obsahom kakaa, vytvorila na úkor cukru, ktorého podiel je v nej znížený. „Takáto čokoláda dokáže uspokojiť ľudí, ktorí chcú konzumovať viac kakaa a poteší aj tých, ktorí nemajú radi sladkú chuť, no chcú si vychutnať lahodnú čokoládu. Má tuhšiu konzistenciu a pozvoľna sa rozpúšťa na jazyku,“ hovorí junior brand manager spoločnosti Mondelez Jakub Barvínek. Pomer kakaa v Milke DarkMilk je dostatočný na to, aby bola chuť na strane lahodnej horkosti a pritom zostala stále príjemná. Čokoláda tak vyhovie ľuďom, ktorí nemajú chuť na extra sladkú čokoládu, no stále si chcú užiť príjemný zážitok z kakaovej chuti na podnebí.


Izrael oznámil bojkot ministrov FPÖ v rakúskej vláde

S novým kancelárom a šéfom ľudovcov Kurzom však bude Tel Aviv udržiavať priame kontakty.

VIEDEŇ. Izrael bude až do odvolania bojkotovať členov rakúskej vlády z pravicovo-populistickej Slobodnej strany Rakúska (FPÖ). Dokiaľ ministerstvo zahraničných vecí židovského štátu neprehodnotí svoj postoj k novej vláde, s rezortmi, ktoré vedú nominanti FPÖ, bude udržiavať kontakty len na úrovni úradníkov, uvádza sa podľa agentúry APA vo vyhlásení izraelského veľvyslanectva vo Viedni zverejnenom v pondelok. Vo vyhlásení sa ďalej píše, že premiér a šéf diplomacie Benjamin Netanjahu "poveril generálneho tajomníka izraelského ministerstva zahraničných vecí, aby profesionálne zhodnotil spôsob kontaktov s novou vládou". Izrael tak pokračuje vo svojej politike odmietania oficiálnych stykov s predstaviteľmi FPÖ, konštatovala agentúra APA. S novým kancelárom a šéfom ľudovcov (ÖVP) Sebastianom Kurzom však bude Tel Aviv udržiavať priame kontakty. Podľa stránky denníka Der Standard sa bojkot týka aj novej ministerky zahraničných vecí Karin Kneisslovej. Bývalá diplomatka a odborníčka na Blízky východ síce nie je členkou FPÖ, táto strana ju však na tento post nominovala. Kurz aj vicekancelár a šéf FPÖ Heinz-Christian Strache reagovali v pondelok večer na izraelskú líniu v relácii Zeit im Bild televízie ORF. Kurz uvedený postoj "plne rešpektuje", vyjadril však optimizmus, že obavy Izraela sa mu podarí rozptýliť. Najbližšie tak mieni urobiť na utorňajšom stretnutí s izraelskou veľvyslankyňou Talyou Ladorovou-Fresherovou. Podľa Stracheho bola reakcia židovského štátu v roku 2000 oveľa ostrejšia - Izrael vtedy na protest proti účasti slobodných vo vláde odvolal svojho veľvyslanca a prerušil všetky styky s rakúskou vládou. Predseda FPÖ zároveň ubezpečil, že má záujem na "úprimných a udržateľných priateľských" vzťahoch a jeho strana je "jedným z hlavných predstaviteľov" boja proti antisemitizmu v Rakúsku a v Európe. Okrem Kneisslovej a Stracheho, ktorý je aj ministrom pre štátnych zamestnancov a šport, má FPÖ v novej vláde ešte ministra vnútra Herberta Kickla, ministra obrany Maria Kunaseka, ministra pre infraštruktúru a dopravu Norberta Hofera, ministerku sociálnych vecí a zdravotníctva Beate Hartingerovú, ako aj štátneho tajomníka ministerstva financií Huberta Fuchsa.


Zomrel spevák Johnny Hallyday, podľahol rakovine pľúc

Interpret, známy aj ako francúzsky Elvis Presley, tento rok prezradil, že má rakovinu.

PARÍŽ. Vo veku 74 rokov zomrel francúzsky spevák Johnny Hallyday. Interpret podľahol rakovine pľúc. "Johnny Hallyday nás opustil. Píšem tieto slová a neverím im. No je to pravda. Môj muž s nami už nie je. Opustil nás dnes v noci tak, ako žil celý život, s odvahou a vznešenosťou," uviedla vdova po spevákovi Laeticia pre britský denník The Guardian. Interpret, známy aj ako francúzsky Elvis Presley, tento rok prezradil, že mu diagnostikovali rakovinu. Johnny Hallyday, vlastným menom Jean-Philippe Smet, sa narodil 15. júna 1943 v Paríži. Počas svojej kariéry absolvoval viac ako 180 turné a predal viac ako 110 miliónov nahrávok. Na konte má 40 zlatých či 22 platinových platní. Vydal niekoľko desiatok albumov a single ako napríklad Quelque chose de Tennessee, Souvenirs, souvenirs, Noir c'est noir, Retiens la nuit a mnohé ďalšie. Ako herec sa predstavil napríklad v snímkach Detektív (1985), Rodinná rada (1986), Železný trojuholník (1989), Prečo práve ja? (1999), Muž z vlaku (2002), Strieľajte na Francúzov! (2003), Purpurové rieky 2 (2004), Jean-Philippe (2006) či Ružový panter 2 (2009). Je držiteľom francúzskeho Radu čestnej légie či belgického Radu koruny.


Na Námestí slobody zmiznú bariéry

Mesto vyhlásilo architektonickú súťaž na obnovu Námestia slobody.

STARÉ MESTO. „Kuriózne je, že keď autori podoby Námestia slobody, ako ho poznáme dnes, robili v 80. rokoch tento návrh, tak podmienky vtedajšej architektonickej súťaže nedodržali. Projekt získali, pretože námestie otvorili iným možnostiam,“ pripomenula hlavná architektka Bratislavy Ingrid Konradová. Sama sa to dozvedela len pár dní pred vyhlásením novej architektonickej súťaže na jeho obnovu. Magistrát vyhlásil architektonickú súťaž na revitalizáciu námestia 7. septembra a očakáva inovatívne nápady na znovuoživenie jedného z najväčších a najvýznamnejších námestí v meste. „Očakávania sú veľké. Priestor v dnešnom stave, najmä s nefunkčnou fontánou, ktorá je jeho symbolom, zďaleka nespĺňa súčasné požiadavky na verejný priestor,“ povedala Ingrid Konradová ako odborná garantka súťaže. Námestie má asi 4,5 hektára a dlhodobo chátra. Fontánu Družba v tvare lipového kvetu pre zlý technický stav odstavili už v roku 2007. V novembri 2015 pribudli tabule s varovaním, že vstup na námestie je len na vlastné riziko. S postupnou revitalizáciou začal magistrát koncom mája. V prvej etape upravili zeleň, natreli lavičky a vyčistili priestor od grafitov. Vydržalo to iba dva dni, vandali počmárali lavičky, múriky i fontánu. Mesto ako protiopatrenie posilnilo hliadky mestskej polície. Súčasťou prvej etapy boli aj podklady pre verejnú súťaž na urbanistický návrh námestia spolu s riešením fontány Družba. Architektonická súťaž bola vypísaná s ideovým podtónom slobody. „Do roku 1989 sa volalo Námestie Klementa Gottwalda a po roku 1989 Námestie slobody. Ale sloboda tu nie je taká jasná. Ľudia sa napríklad nemôžu dostať do priestorov, kde je zeleň, nemôžu si to užívať, nie je tu žiadny mobiliár,“ povedala hlavná architektka. Architektonická súťaž má iniciovať zmenu a prípadne bezbariérovo čiastočne sprístupniť aj fontánu. Jej zachovanie je jednou z podmienok súťaže, takéto riešenie by malo byť udržateľné nielen technicky, ale aj finančne. Do súťaže sa môžu prihlásiť nielen architekti zo Slovenska. Mesto revitalizáciu pripravuje s autormi pôvodného návrhu alebo ich potomkami, ktorých súhlas potrebuje, aj s pamiatkarmi. Námestie si tak zachová pôvodnú podobu, ale mala by tu vzniknúť akási obývačka v meste. Mali by pribudnúť lavičky a relaxačné prvky a zelené plochy by mali byť bezbariérovo prístupné. Mali by vzniknúť podmienky na usporadúvanie koncertov a iných podujatí. Predsedom poroty je Igor Marko, slovenský architekt pôsobiaci v Londýne, so skúsenosťami s verejnými priestormi. Jeho zástupkyňou je Ľubica Vitková, dekanka Fakulty architektúry STU, ktorá ho ohraničuje a na námestie má výhľad z okna svojej kancelárie. Autorov realizovaného návrhu zastupuje architekt Virgil Droppa mladší. Ďalšími členmi sú krajinná architektka Tamara Reháčková, architekt Ilja Skoček, hlavná architektka Bratislavy Ingrid Konradová a Jakub Gossányi z HB Reavis za nadáciu Dobré m(i)esto. Porota bude jednotlivé návrhy hodnotiť 6. a 7. novembra a výsledok oznámi päť pracovných dní od konečného rozhodnutia. Výsledkom súťaže bude koncept budúceho riešenia Námestia slobody. Z neho vznikne realizačný projekt, podľa ktorého sa námestie na budúci rok zrevitalizuje. Koľko to bude stáť, mesto nešpecifikovalo a nie je to ani v podmienkach architektonickej súťaže. V rámci prvej etapy mesto investovalo do námestia viac ako stotisíc eur a rovnakú sumu má pripravenú aj na druhú etapu. Sumou pol milióna eur prispieva spoločnosť HB Reavis Slovakia cez nadáciu Dobré m(i)esto. Tvrdí, že za pomoc s námestím od mesta nič nečaká, v meste má však viaceré záujmy od výstavby novej autobudovej stanice po novú štvrť pri dunajskom nábreží. „Vnímame to ako sociálnu zodpovednosť,“ povedal Jakub Gossányi z HB Reavis. Mesto chce však ešte osloviť aj ďalších významných hráčov v Bratislave a dúfa, že sa mu podarí vyzbierať viac peňazí. „Dnešne Námestie slobody bolo dlho perifériou. Jeho priestorový rámec definuje Arcibiskupský palác, dnešný Úrad vlády, a alej pred ním,“ ozrejmil architekt Martin Zaiček. Odtiaľ pochádza aj pôvodný názov "Firšnál“, odvodený od Fürstenallee (Kniežacia alej). Firšnál bol prázdnou plochou až do 20. storočia. Počas prvej ČSR sa tu plánovala výstavba „krajinského úradu“ teda hlavného ministerstva pre slovenskú časť republiky. Počas vojnového slovenského štátu bola v roku 1942 vyhlásená medzinárodná súťaž na „vládne centrum“ s centrálnou monumentálnou plochou pre zjazdy Hlinkovej slovenskej ľudovej strany, manifestácie a monumentálne vojenské prehliadky. „Je zaujímavé, že proti sebe stáli tri názory. Prvý, československý, bol funkcionalistický. Druhý, nemecký – to bola architektúra nacionálne ladeného monumentalizmu. Tretí, taliansky, bol racionalizmus, ktorý mal blízko k funkcionalizmu a bol modernou,“ ozrejmil Zaiček. Návrh talianskych architektov Ernesta Bruna La Padulu a Adalberta Liberu sa v hrubých rysoch premietol aj do dnešného usporiadania námestia cez objekty centrálnej pošty (dnešné ministerstvo dopravy) navrhnutej Eugenom Kramárom a Štefanom Lukačovičom z roku 1948, Bellušovej fakulty architektúry (1947 - 1950) a Strojníckej fakulty STU od architekta Martina Kusého a jeho spolupracovníkov (1957 - 1963). „Súčasná podoba námestia vzišla z návrhu architektov Virgila Droppu a Juraja Hlavicu na konci 70. rokov, ktorý vytvorili námestie v značne civilnom duchu mestského reprezentačného parku s centrálnym súsoším Kvet družby od sochára Juraja Hovorku,“ dodal Zaiček. Podľa neho bolo súsošie Klementa Gottwalda od Tibora Bartfaya v hornej časti plochy od začiatku akoby navyše - mierkou aj obsahom. Zakrátko po revolúcii 1989 súsošie odstránili odstrelom. Najcennejšími prvkami na námestí je podľa Zaičeka existujúca zeleň, ktorá mu dodáva na cene a antikorový objekt Kvet fontány Družba od sochára Juraja Hovorku, ktorý je v ohnisku celého námestia. Autorom stvárnenia námestia ako reprezentačného parku sa nedá veľa vyčítať. „Priestor kreovali v dobovom duchu a dodnes to nepredstavuje zásadné prekážky vo využívaní. Naopak, v kontexte pôvodne plánovaných rozsiahlych plôch na vojenské prehliadky a politické manifestácie je rozparcelovanie a fragmentácia územia skôr prejavom humanizmu a zjemnenia mierky,“ povedal Zaiček. Navyše mramorová dlažba v okolí fontány, aj keď značne poškodná, je podľa neho materiálovo kvalitnejšia ako väčšina dnes používaných betónových dlaždíc na Obchodnej, Židovskej alebo Zámockej. Prakticky jedinou nefungujúcou vecou je neho fontána. Ostatné časti námestia sú životaschopné. „Z námestia je dnes prakticky parkom a obľúbenýn miestom oddychu študentov okolitých škôl počas dňa aj večer. To vytvára isté napätie medzi správcom a užívateľom verejného priestoru,“ povedal Zaiček. Mesto zakazuje pitie alkoholu na verejnosti a popíjajúca mládež je terčom častých policajných represií. Mesto za degrádaciou priestoru vidí práve tieto sociálne skupiny využívajúce námestie po zotmení. Dlhodobú degradáciuvšak podľa Zaička spôsobila absencie bazálnej údržby zo strany mesta. Preto tu súperia dva prístupy: Námestie slobody ako priestor pre slobodné činnosti alebo uhladený exkluzívny priestor. Súťaž, organizovaná narýchlo v spolupráci so súkromníkom, preto vyvoláva podľa neho oprávnene dohady, či je úprimným záujmom miestu reálne pomôcť, alebo len narýchlo získať politické body. Zaiček pokladá súťaž návrhov ako krok dobrým smerom, v kontexte problematiky námestia-parku či verejnej plochy poukázal na podobnú súťaž aktuálne prebiehajúcu v Prahe na revitalizáciu Karlovo námestia – parku. Tento je azda najviac podobným pražským priestranstvom k Námestiu slobody. Pražská radnica zvolila súťaž formou workshopu. „Také dôležité miesto si totiž zasluhuje veľmi široké zapojenie aktérov do procesu tvorby. Pevne verím, že architekti sa nebudú báť do súťaže zapojiť a využiť svoje možnosti a schopnosti, aby danému územiu ponúkli riešenia,“ povedal Zaiček.


Irán dal Európskej únii ultimátum v súvislosti s jadrovou dohodou

Britská premiérka Mayová telefonovala s iránskym prezidentom Rúháním.

TEHERÁN/WASHINGTON/BERLÍN. Šesťdesiatdňovú lehotu dal Irán Európskej únii na to, aby garantovala realizáciu jadrovej dohody po tom, čo od nej odstúpili Spojené štáty. Zaznelo to v nedeľu na stretnutí, na ktorom sa zúčastnil námestník iránskeho ministra zahraničných vecí Abbás Araghčí, informuje agentúra DPA s odvolaním sa na internetovú stránku iránskeho parlamentu. Podľa správ z Teheránu však trio Európskej únie - Nemecko, Francúzsko a Británia - požaduje 90 dní. Malo by sa preto o tom diskutovať v utorok na schôdzke ministrov zahraničných vecí Únie v Bruseli. Nemecký minister hospodárstva Peter Altmaier v nedeľu večer pre stanicu ZDF potvrdil, že bola daná lehota 60, respektíve 90 dní. "V tomto čase využijeme všetky možnosti na to, aby sme podnietili americkú vládu k zmene jej postoja," povedal Altmaier. Šéf nemeckej diplomacie Heiko Maas pre ZDF uviedol, že aj Irán má záujem o udržanie jadrovej dohody - aj z toho dôvodu, že krajina potrebuje hospodársku perspektívu. Britská premiérka Theresa Mayová v nedeľu telefonovala s iránskym prezidentom Hasanom Rúháním. "My a naši európski partneri sa naďalej usilujeme zaistiť riadne dodržiavanie dohody," uistil Mayovú iránsky prezident. Britská premiérka pochválila vôľu Iránu naďalej sa pridržiavať jadrovej dohody, píše DPA s odvolaním sa na Mayovej úrad. Americký minister zahraničných vecí Mike Pompeo pre stanicu CBS povedal, že Spojené štáty sa pokúšali dosiahnuť dohodu s Európanmi o rozšírení jadrovej dohody, avšak bezúspešne. "Európania jednoducho nechceli zájsť tak ďaleko, aby sa rozšírila zmluva," povedal Pompeo. K dohode o jadrovom programe dospeli Irán a šesť veľmocí - Británia, Čína, Francúzsko, Nemecko, Rusko a USA - 14. júla 2015. Na jej základe boli zrušené sankcie OSN, Európskej únie i Spojených štátov voči Iránu výmenou za to, že islamská republika dlhodobo obmedzí svoj nukleárny program, ktorý bol podľa Západu zameraný na získanie jadrových zbraní. Dohoda platí do roku 2025, no niektoré časti, vrátane prísnejších kontrol medzinárodnými pozorovateľmi, sa majú uplatňovať do roku 2040.